<p>নারায়ণগঞ্জে এক পুলিশ কর্মকর্তার উপর হামলা চালিয়ে পিস্তল ছিনিয়ে নেওয়ার ঘটনার ২৪ ঘণ্টার মধ্যে পুলিশ ছিনতাই হওয়া পিস্তলটি উদ্ধার করেছে। এ ঘটনায় একজনকে গ্রেপ্তার করা হয়েছে এবং চারজনের নাম উল্লেখ করে মামলা দায়ের করা হয়েছে।</p>

<p>মঙ্গলবার (১০ মার্চ) দুপুরে নারায়ণগঞ্জ জেলা পুলিশ সুপারের কার্যালয়ে এক সংবাদ সম্মেলনে এই তথ্য জানান জেলা পুলিশ সুপার (এসপি) মোহাম্মদ মিজানুর রহমান মুন্সি।</p>

<p>গ্রেপ্তারকৃত ব্যক্তি হলেন: শহরের দেওভোগ এলাকার মৃত মিজানুর রহমানের ছেলে মোঃ মিশাল ওরফে বিশাল (৩০)। এ ঘটনায় বিশাল ছাড়া আরও তিনজনকে আসামি করে মামলা দায়ের করা হয়েছে&mdash;দেওভোগ এলাকার জামিলের ছেলে জিয়াম ওরফে রাফি (৩৪), ডাকু জুয়েল (২৬) এবং আরহাম (৩২)।</p>

<p>নারায়ণগঞ্জ জেলা পুলিশ সুপার মিজানুর রহমান মুন্সি জানান, সোমবার ভোর ছয়টার দিকে নগর ভবনের সামনে ডিউটিরত অবস্থায় সদর থানার এসআই এসএম লুৎফর রহমানের উপর হামলা চালিয়ে একটি পিস্তল, দুইটি ম্যাগাজিন এবং ১৬ রাউন্ড গুলি ছিনিয়ে নেয় অভিযুক্তরা।</p>

<p>দিনভর পৃথক অভিযান চালিয়ে ঘটনার সঙ্গে জড়িত একজন আসামীকে সদর মডেল থানা পুলিশ গ্রেপ্তার করে। পরবর্তীতে আসামিকে জিজ্ঞাসাবাদ শেষে রাত আড়াইটার দিকে বন্দর উপজেলার ফায়ার সার্ভিস স্টেশন এলাকার রেলী আবাসিক এলাকার মোঃ শরিফ উদ্দিনের বাড়ির সামনে সিমেন্টের বস্তায় পরিত্যক্ত অবস্থায়, রঙিন কাপড়ে মোড়ানো অবস্থায় পিস্তল, ম্যাগাজিন ও গুলি উদ্ধার করা হয়।</p>

<p>তিনি আরও বলেন, &ldquo;ঘটনার পর সিসি ক্যামেরার ফুটেজ পর্যবেক্ষণ করে অভিযুক্তদের শনাক্ত করা হয়েছে। সোমবার সন্ধ্যায় প্রথমে বিশালকে গ্রেপ্তার করা হয়। এ ঘটনায় চারজনের বিরুদ্ধে অস্ত্র আইনে মামলা দায়ের করা হয়েছে। এদের মধ্যে মিশালের নামে একটি ধর্ষণ মামলা রয়েছে।&rdquo;</p>