<p>গাজীপুরের কালিয়াকৈর উপজেলায় একটি হিফজ মাদ্রাসার টয়লেট থেকে হাবিবউল্লাহ (১২) নামের এক কিশোর শিক্ষার্থীর ঝুলন্ত মরদেহ উদ্ধার করেছে পুলিশ। মঙ্গলবার (১৩ জানুয়ারি) সন্ধ্যায় উপজেলার কালিয়াকৈর বাইপাস এলাকার আল আবরার ইন্টারন্যাশনাল হিফজ মাদ্রাসা থেকে মরদেহটি উদ্ধার করা হয়।</p>

<p>নিহত হাবিবউল্লাহ যশোর জেলার কেশবপুর উপজেলার বাসিন্দা হামিদুল ইসলামের ছেলে। তিনি কালিয়াকৈর উপজেলা স্বাস্থ্য কমপ্লেক্স মসজিদের ইমাম হিসেবে কর্মরত।</p>

<p>পরিবার ও মাদ্রাসা সূত্র জানায়, হাবিবউল্লাহ তার মা-বাবার সঙ্গে উপজেলা স্বাস্থ্য কমপ্লেক্সের কোয়ার্টারে বসবাস করত। কয়েক বছর আগে সে আল আবরার ইন্টারন্যাশনাল হিফজ মাদ্রাসার হিফজ বিভাগে ভর্তি হয় এবং আবাসিক শিক্ষার্থী হিসেবে সেখানে অবস্থান করছিল।</p>

<p>মঙ্গলবার বিকেলে নিয়মিত পড়াশোনার একপর্যায়ে হাবিবউল্লাহ মাদ্রাসার টয়লেটে যায়। দীর্ঘ সময় পার হলেও সে ফিরে না আসায় বিষয়টি শিক্ষকরা সন্দেহজনক মনে করেন। পরে একজন শিক্ষক দারোয়ানকে সঙ্গে নিয়ে টয়লেটের দরজা ভেঙে ভেতরে প্রবেশ করেন। সেখানে একটি পাইপের সঙ্গে গলায় প্লাস্টিকের রশি পেঁচানো অবস্থায় হাবিবউল্লাহকে ঝুলতে দেখা যায়।</p>

<p>খবর পেয়ে কালিয়াকৈর থানা-পুলিশ ঘটনাস্থলে গিয়ে মরদেহ উদ্ধার করে থানায় নিয়ে আসে।</p>

<p>এ বিষয়ে কালিয়াকৈর থানার উপপরিদর্শক (এসআই) ফাইজুর রহমান জানান, মরদেহ উদ্ধার করে আইনগত প্রক্রিয়া শুরু করা হয়েছে। ঘটনার প্রকৃত কারণ জানতে তদন্ত চলছে।</p>

<p><br />
কাওছার/ন্যাশনাল/এদিন</p>