<p>টাঙ্গাইলের ঘাটাইল উপজেলার পৌর শহর এলাকায় অবস্থিত অন্যতম শিশু শিক্ষা প্রতিষ্ঠান অ্যাম্বিশন মডেল স্কুলে অত্যন্ত আনন্দঘন ও উৎসবমুখর পরিবেশে নবীন বরণ অনুষ্ঠান অনুষ্ঠিত হয়েছে।&nbsp;</p>

<p>নতুন শিক্ষার্থীদের বিদ্যালয় জীবনে স্বাগত জানানো, তাদের মাঝে শিক্ষার প্রতি আগ্রহ সৃষ্টি এবং শিক্ষক-শিক্ষার্থী-অভিভাবকদের মধ্যে পারস্পরিক বন্ধন দৃঢ় করাই ছিল এ অনুষ্ঠানের মূল উদ্দেশ্য।&nbsp;</p>

<p>সোমবার (৫ জানুয়ারী( সকাল থেকেই বিদ্যালয় প্রাঙ্গণ সাজানো হয় ব্যানার, ফেস্টুন ও রঙিন বেলুনে, যা পুরো পরিবেশকে করে তোলে প্রাণবন্ত ও আকর্ষণীয়। নবীন শিক্ষার্থী ও তাদের অভিভাবকদের উপস্থিতিতে স্কুল প্রাঙ্গণ মুখরিত হয়ে ওঠে আনন্দ আর উচ্ছ্বাসে। অনুষ্ঠানের শুরুতে অতিথিরা নির্ধারিত আসন গ্রহণ করেন এবং পরিচয় পর্বের মাধ্যমে উপস্থিত সবাইকে পরিচিত করা হয়। পরে অতিথিদের ফুল ও ব্যাজ দিয়ে উষ্ণ অভ্যর্থনা জানানো হয়, যা অনুষ্ঠানের সৌন্দর্য আরও বাড়িয়ে তোলে। পরিচালনা পরিষদের সভাপতি মোঃ শাহীনুর রহমান শাহীনের সভাপতিত্বে আয়োজিত এ অনুষ্ঠানে উপস্থিত ছিলেন অ্যাম্বিশন মডেল স্কুলের প্রধান শিক্ষক নাজমুল হাসান অরণ্য, পরিচালনা পরিষদের সদস্য মোঃ মামুন আহমেদ ও মোঃ তমাল হাসান। পুরো অনুষ্ঠানটি সুশৃঙ্খলভাবে সঞ্চালনা করেন পরিচালনা পরিষদের সদস্য মোঃ জামাল হোসেন জয়।&nbsp;</p>

<p>ধর্মীয় ভাবগাম্ভীর্যের মাধ্যমে অনুষ্ঠানের সূচনা করা হয়। পবিত্র কোরআন তিলাওয়াত করেন মাহিমিন সিহান এবং গীতা পাঠ করেন রৌদ্র চন্দ্র চন্দ। এরপর শুভেচ্ছা বক্তব্য প্রদান করেন পরিচালনা পর্ষদের&nbsp; &nbsp;সদস্য তমাল হাসান, যেখানে তিনি নবীন শিক্ষার্থীদের স্কুলে স্বাগত জানিয়ে বলেন; শৃঙ্খলা, অধ্যবসায় ও নৈতিক শিক্ষার সমন্বয়ে শিক্ষার্থীদের গড়ে তুলতেই এই প্রতিষ্ঠানের নিরলস প্রচেষ্টা অব্যাহত থাকবে।&nbsp;</p>

<p>স্বাগত বক্তব্য রাখেন অ্যাম্বিশন মডেল স্কুলের সহকারী শিক্ষিকা মাহমুদা আক্তার সুমী, যিনি নতুন শিক্ষার্থীদের ভয়ের পরিবর্তে আত্মবিশ্বাস নিয়ে বিদ্যালয় জীবনে এগিয়ে যাওয়ার আহ্বান জানান। বাংলা ভার্সনের নবীন শিক্ষার্থীদের উদ্দেশ্যে বক্তব্য রাখে যারিন মুনিয়াত বর্ষণ এবং ইংরেজি ভার্সনের নবীন শিক্ষার্থীদের উদ্দেশ্যে বক্তব্য রাখে রাইসা আহমেদ। তাদের বক্তব্যে নবীন শিক্ষার্থীদের উচ্ছ্বাস ও প্রত্যাশার প্রতিফলন ঘটে। এরপর বক্তব্য রাখেন পরিচালনা পরিষদের সদস্য&nbsp; মোঃ মামুন আহমেদ, বিদ্যালয়ের প্রধান শিক্ষক নাজমুল হাসান অরণ্য।&nbsp;</p>

<p>বক্তারা বলেন, অ্যাম্বিশন মডেল স্কুল শুধু পাঠ্যপুস্তকভিত্তিক শিক্ষা নয়, বরং শিক্ষার্থীদের নৈতিকতা, শালীনতা ও মানবিক মূল্যবোধে গড়ে তুলতে কাজ করে যাচ্ছে। তারা নবীন শিক্ষার্থীদের নিয়মিত অধ্যয়ন, শিক্ষকদের প্রতি শ্রদ্ধাশীল হওয়া এবং স্কুলের নিয়ম-কানুন মেনে চলার আহ্বান জানান। বক্তব্য পর্ব শেষে ছাত্রছাত্রীদের সঙ্গে শিক্ষকদের পরিচিতি পর্ব অনুষ্ঠিত হয়, যা নবীন শিক্ষার্থীদের মধ্যে স্বস্তি ও আত্মবিশ্বাস তৈরি করে। নবীন ও প্রবীণ শিক্ষার্থী এবং অভিভাবকদের মঙ্গলদ্বীপ ও ফুল দিয়ে বরণ করা হয়, যা অনুষ্ঠানে এক আবেগঘন মুহূর্তের সৃষ্টি করে। নবীন শিক্ষার্থীদের শপথ বাক্য পাঠ করান বিদ্যালয়ের সহকারী শিক্ষক তাপস সূত্রধর, যেখানে শিক্ষার্থীরা সততা, শৃঙ্খলা ও মনোযোগের সঙ্গে পড়াশোনা করার অঙ্গীকার করে। এর মধ্য দিয়ে অনুষ্ঠানের প্রথম পর্বের সমাপ্তি ঘোষণা করা হয়। দ্বিতীয় পর্বে শুরু হয় মনোজ্ঞ সাংস্কৃতিক অনুষ্ঠান।&nbsp;</p>

<p>নবীনদের বরণ উপলক্ষে গান, নাচ, কবিতা আবৃত্তি ও অ্যাম্বিশন থিম সং পরিবেশন করা হয়। আবৃত্তি পরিবেশন করেন সফুরা শিফা, রাইসা আহমেদ, ইশায়াত ও জারিন মুনিয়াত বর্ষণ। গান পরিবেশন করেন প্রাপ্তি সাহা, হুজাইফা ও সুম্পর্ণা সরকার ইচ্ছে। নাচ পরিবেশন করেন অদ্রিজা পন্ডিত তুলতুল ও প্রাপ্তি সাহা। গান ও নাচে দর্শকদের মুগ্ধ করেন সায়া জান্নাত মম। এছাড়াও আবৃত্তি&nbsp; শিক্ষক ফিরোজ আদনান সহ শিক্ষার্থীদের অংশগ্রহণে পরিবেশিত সাংস্কৃতিক আয়োজন পুরো অনুষ্ঠানকে করে তোলে আরও প্রাণবন্ত ও উপভোগ্য। দীর্ঘ সময় ধরে চলা এই আয়োজন শিক্ষার্থী ও অভিভাবকদের মাঝে ব্যাপক প্রশংসা কুড়ায়। নবীন বরণ অনুষ্ঠানের মাধ্যমে অ্যাম্বিশন মডেল স্কুলে শিক্ষা, সংস্কৃতি ও নৈতিকতার এক সুন্দর সমন্বয়ের দৃষ্টান্ত স্থাপিত হয়, যা নতুন শিক্ষার্থীদের বিদ্যালয় জীবনের সূচনাকে করে তোলে স্মরণীয় ও অনুপ্রেরণাদায়ক। বিদ্যালয়ের প্রধান শিক্ষক&nbsp; শিক্ষার্থীদের মানবিক সবুজ মানুষ হয়ে ওঠার অনুপ্রেরণা দেন।</p>