<p>রমজান ও ঈদকে সামনে রেখে দ্রব্যমূল্য নিয়ন্ত্রণ ও নিরাপদ পণ্য নিশ্চিত করতে পিরোজপুরে সমন্বিত বাজার মনিটরিং কার্যক্রম পরিচালনা করেছে জেলা প্রশাসন।</p>

<p>শনিবার (৭ মার্চ) বিকেলে পিরোজপুর শহরের সদর রোড ও কাপুরিয়াপট্টি এলাকায় কসমেটিকস, কাপড় ও জুতার বিভিন্ন দোকানে এ মনিটরিং কার্যক্রম পরিচালনা করা হয়।</p>

<p>মনিটরিং চলাকালে মেয়াদোত্তীর্ণ পণ্য বিক্রি, লেভেলবিহীন পণ্য বাজারজাতকরণ, নিবন্ধন ব্যতীত ব্যবসা পরিচালনা এবং নকল লোগো ব্যবহারসহ বিভিন্ন অনিয়ম পরিলক্ষিত হয়। এসব অনিয়মের দায়ে দুটি প্রতিষ্ঠানকে মোট ৬ হাজার টাকা জরিমানা করা হয়। একই সঙ্গে ভবিষ্যতে এ ধরনের অনিয়ম থেকে বিরত থাকার জন্য সংশ্লিষ্ট ব্যবসায়ীদের প্রয়োজনীয় সতর্কতামূলক দিকনির্দেশনা প্রদান করা হয়।</p>

<p>ভ্রাম্যমাণ আদালত পরিচালনা করেন সহকারী কমিশনার ও এক্সিকিউটিভ ম্যাজিস্ট্রেট নব গোপাল সাহা।</p>

<p>এ সময় উপস্থিত ছিলেন ভোক্তা অধিকার সংরক্ষণ অধিদপ্তর, কৃষি বিপণন অধিদপ্তরের প্রতিনিধিসহ মনিটরিং টিম ও পুলিশ সদস্যরা।</p>

<p>জেলা প্রশাসনের পক্ষ থেকে জানানো হয়েছে, নিত্যপ্রয়োজনীয় পণ্যের মূল্য স্থিতিশীল রাখা এবং নিরাপদ পণ্য নিশ্চিত করতে এ ধরনের মনিটরিং কার্যক্রম অব্যাহত থাকবে।</p>