<p>উপজেলা পর্যায়ের সরকারি সেবার অন্যতম গুরুত্বপূর্ণ কেন্দ্র উপজেলা হিসাবরক্ষণ অফিস। সরকারি কর্মকর্তা-কর্মচারীদের বেতন-ভাতা, পেনশন, উৎসব ভাতা থেকে শুরু করে উন্নয়ন প্রকল্পের বিল উত্তোলন, সবই এ দপ্তরের মাধ্যমে সম্পন্ন হয়। কিন্তু এত গুরুত্বপূর্ণ একটি দপ্তরই কার্যত কর্মকর্তা শূন্য থাকে।</p>

<p>সরেজমিনে গিয়ে এমন চিত্র দেখা গেছে পটুয়াখালীর রাঙ্গাবালী উপজেলার হিসাবরক্ষণ অফিসে।</p>

<p>&lrm;&lrm;জানা গেছে, গুরুত্বপূর্ণ এই দপ্তরের অডিট পদে থাকা পারভেজ ইসলাম নিয়মিত রাঙ্গাবালী অফিসে উপস্থিত না থেকে পার্শ্ববর্তী গলাচিপা উপজেলায় অবস্থান করে দায়িত্ব পালন করে আসছেন।&nbsp;</p>

<p>পারভেজ ইসলাম বিষয়টি স্বীকার করে বলেন, ঊর্ধ্বতন কর্তৃপক্ষের সম্মতিতে আমি গলাচিপা থেকেই রাঙ্গাবালীর দাপ্তরিক কাজ পরিচালনা করি।</p>

<p>&lrm;এছাড়া একই দপ্তরের এসএএস সুপার আশরাফ উদ্দিনের বিরুদ্ধেও অফিসে অনুপস্থিত থাকার অভিযোগ রয়েছে।</p>

<p>&lrm;&lrm;সূত্র বলছে, দপ্তরের বেশিরভাগ কার্যক্রমই গলাচিপা উপজেলা হিসাবরক্ষণ অফিস থেকে পরিচালিত হচ্ছে। দপ্তরের অভ্যন্তরীণ ব্যবস্থাপনার মাধ্যমে এভাবেই কাজ চালিয়ে নেওয়া হচ্ছে বলে দাবি সংশ্লিষ্টদের।</p>

<p>&lrm;&lrm;এ বিষয়ে জানতে চাইলে এসএএস সুপার আশরাফ উদ্দিন বলেন, &ldquo;ঊর্ধ্বতন কর্তৃপক্ষের নির্দেশনা অনুযায়ী, গণমাধ্যমে কোনো তথ্য বা বক্তব্য দেওয়ার পারমিশন নেই।&rdquo;&nbsp;</p>

<p>কর্মকর্তাদের অনুপস্থিতির বিষয়ে প্রশ্ন করা হলে তিনি এটিকে দপ্তরের অভ্যন্তরীণ বিষয় বলে উল্লেখ করেন। তিনি দাবি করেন, তাদের দপ্তরের কার্যক্রম অন্যান্য দপ্তরের তুলনায় ভিন্ন নিয়মে পরিচালিত হয়।</p>

<p>&lrm;অন্যদিকে অতিরিক্ত দায়িত্বে থাকা অ্যাকাউন্টস অফিসার জাহাঙ্গীর আলমের সঙ্গে যোগাযোগ করা হলে তিনিও বক্তব্য দিতে অপারগতা প্রকাশ করেন এবং বিষয়টি নিয়ে কোনো মন্তব্য করতে রাজি হননি।</p>

<p>&lrm;&lrm;এ বিষয়ে রাঙ্গাবালী উপজেলা নির্বাহী কর্মকর্তা (অতিরিক্ত দায়িত্ব) মাহমুদুল হাসানের সঙ্গে যোগাযোগের চেষ্টা করা হলে তাকে পাওয়া যায়নি।</p>