<p>নারায়ণগঞ্জ নগরীর জলবায়ু সহনশীলতা বৃদ্ধি এবং টেকসই নগর সেবা নিশ্চিতকরণের লক্ষ্যে নারায়ণগঞ্জ সিটি করপোরেশন ও প্র্যাকটিক্যাল অ্যাকশনের উদ্যোগে পিপলস অ্যাডাপটেশন প্ল্যান উদ্বোধন করা হয়েছে।</p>

<p>সোমবার (৩০ মার্চ) নারায়ণগঞ্জ সিটি করপোরেশন অডিটোরিয়ামে এ উপলক্ষে এক অনুষ্ঠানের আয়োজন করা হয়। অনুষ্ঠানে প্রধান অতিথি হিসেবে উপস্থিত ছিলেন নারায়ণগঞ্জ সিটি করপোরেশনের প্রশাসক অ্যাডভোকেট সাখাওয়াত হোসেন খান।</p>

<p>নারায়ণগঞ্জ সিটি করপোরেশনের প্রধান নির্বাহী কর্মকর্তা (ভারপ্রাপ্ত) মো. নূর কুতুবুল আলমের সভাপতিত্বে উপস্থিত ছিলেন তত্ত্বাবধায়ক প্রকৌশলী মো. আজগর হোসেনসহ সংশ্লিষ্ট কর্মকর্তারা।</p>

<p>স্বাগত বক্তব্যে নগর পরিকল্পনাবিদ মো. মঈনুল ইসলাম পিপলস অ্যাডাপটেশন প্ল্যান কার্যক্রমের গুরুত্ব এবং নগর উন্নয়নে এর ভূমিকা তুলে ধরেন।</p>

<p>প্রধান অতিথির বক্তব্যে প্রশাসক সাখাওয়াত হোসেন খান বলেন, তারেক রহমানের নির্দেশনায় নারায়ণগঞ্জ সিটি করপোরেশনে বৃক্ষরোপণ ও খাল খনন কর্মসূচির ওপর গুরুত্বারোপ করা হচ্ছে। ইতোমধ্যে খাল পরিষ্কার কার্যক্রম শুরু হয়েছে এবং তা চলমান থাকবে।</p>

<p>অনুষ্ঠানে জানানো হয়, পিপলস অ্যাডাপটেশন প্ল্যান কার্যক্রমটি নারায়ণগঞ্জ সিটি করপোরেশনের জন্য একটি গুরুত্বপূর্ণ উদ্যোগ, যা নগরবাসীর অংশগ্রহণের মাধ্যমে জলবায়ু পরিবর্তনের প্রভাব মোকাবেলায় কার্যকর পরিকল্পনা প্রণয়নে সহায়তা করবে।</p>

<p>পরিকল্পনাটি প্র্যাকটিক্যাল অ্যাকশন ইন বাংলাদেশের কারিগরি সহায়তায় প্রণয়ন করা হয়েছে। এ ধরনের অংশগ্রহণমূলক পরিকল্পনা বাস্তবায়নের মাধ্যমে একটি জলবায়ু সহনশীল, পরিবেশবান্ধব ও টেকসই নগর গড়ে তোলা সম্ভব হবে বলে বক্তারা আশাবাদ প্রকাশ করেন।</p>