<p>শেরপুর-৩ আসনে নির্বাচনি প্রচারণা চলাকালে দু&rsquo;দলের সংঘর্ষে এক জামায়াত নেতার মৃত্যুর ঘটনায় ঝিনাইগাতী উপজেলা নির্বাহী কর্মকর্তা (ইউএনও) ও থানার ভারপ্রাপ্ত কর্মকর্তাকে (ওসি) প্রত্যাহার করা হয়েছে বলে জানিয়েছে নির্বাচন কমিশন (ইসি)।</p>

<p>বৃহস্পতিবার (২৯ জানুয়ারি) রাজধানীতে এক সংবাদ সম্মেলনে নির্বাচন কমিশনের সিনিয়র সচিব আখতার আহমেদ এসব সিদ্ধান্তের কথা জানান।&nbsp;</p>

<p>তিনি বলেন, নির্বাচনি আচরণবিধি অনুযায়ী শান্তিপূর্ণ ও সৌহার্দ্যপূর্ণ পরিবেশে প্রচারণা চালানোর নির্দেশনা থাকলেও শেরপুরে তার ব্যতিক্রম ঘটেছে। ঘটনার ধারাবাহিকতায় প্রশাসনিকভাবে ইউএনও ও ওসিকে প্রত্যাহার করা হয়েছে এবং অন্যান্য প্রক্রিয়াগত ব্যবস্থা দ্রুত সময়ের মধ্যে সম্পন্ন করা হবে।</p>

<p>ব্যানার সংক্রান্ত ব্যাখ্যায় তিনি বলেন, আচরণবিধি অনুযায়ী ব্যানারের নির্ধারিত আয়তন ১০ ফুট বাই ৩ ফুট। ব্যানার অনুভূমিক বা উল্লম্ব&mdash;এই বিতর্কে না গিয়ে নির্ধারিত আয়তনের মধ্যে ব্যানার ব্যবহারের নির্দেশনা দেওয়া হয়েছে। রঙিন ও পিভিসি ব্যানার আচরণবিধির ব্যত্যয় হিসেবে বিবেচিত হবে এবং এ ক্ষেত্রে রিটার্নিং অফিসাররা প্রয়োজনীয় ব্যবস্থা নেবেন। তবে ডিজিটাল ডিসপ্লে বোর্ডে রঙিন প্রচার অনুমোদিত থাকবে।</p>

<p>সংবাদ সম্মেলনের শেষভাগে তিনি বলেন, নির্বাচন কমিশন নিয়মিতভাবে মাঠপর্যায়ের পরিস্থিতি পর্যবেক্ষণ করছে। রিটার্নিং অফিসার ও সংশ্লিষ্ট কমিটির প্রতিবেদন পাওয়ার পর প্রয়োজন অনুযায়ী পরবর্তী সিদ্ধান্ত নেওয়া হবে।</p>