<p>অমর একুশে বইমেলা ২০শে ফেব্রুয়ারি থেকে শুরু করার যে সিদ্ধান্ত বাংলা একাডেমি নিয়েছে, &lsquo;সবদিক বিবেচনায়&rsquo;, তাকে &#39;উপযুক্ত সময়&#39; বলে মনে করছে বাংলাদেশ পুস্তক প্রকাশক ও বিক্রেতা সমিতি (বাপুস)। বর্তমান সামাজিক ও ব্যবসায়িক অবস্থা বিবেচনা করে স্টল/প্যাভিলিয়ন ভাড়া সম্পূর্ণ মওকুফ করারও দাবি জানিয়েছে তারা। অন্যদিকে তিন শতাধিক প্রকাশকদের নতুন প্লাটফর্ম &#39;প্রকাশক ঐক্য&#39; চাইছে বইমেলা ঈদের পর আয়োজন করা হোক। এ বিষয়ে হবু প্রধানমন্ত্রী তারেক রহমানের &lsquo;হস্তক্ষেপ&rsquo; চেয়েছে প্রকাশক ঐক্য।</p>

<p>আয়োজক প্রতিষ্ঠান বাংলা একাডেমি বলছে, আগামী ২০ ফেব্রুয়ারি বইমেলা উদ্বোধনের জন্য ৯০ শতাংশ প্রস্তুতি নেওয়া হয়ে গেছে।</p>

<p>রেওয়াজ অনুযায়ী একুশে বইমেলা উদ্বোধন করে থাকেন সরকারপ্রধান। এবারও সরকারপ্রধানকে আমন্ত্রণ জানানোর প্রক্রিয়া চলছে।</p>

<p>বইমেলায় অংশ নিতে প্রায় ৪০০ প্রকাশনা প্রতিষ্ঠান স্টলের ভাড়াও পরিশোধ করেছে, আরো কিছু প্রতিষ্ঠানের অংশগ্রহণ প্রক্রিয়াধীন বলে মেলা কমিটির দায়িত্বশীলরা জানিয়েছেন। ইতোমধ্যে ৫১৫ ইউনিট স্টল বরাদ্দ দেওয়া হয়েছে।</p>

<p>শনিবার বাংলা একাডেমির আবদুল করিম সাহিত্যবিশারদ মিলনায়তনে মেলায় &lsquo;অংশগ্রহণে আগ্রহী&rsquo; প্রকাশকদের মধ্যে স্টল বরাদ্দ দেওয়া হয়।</p>

<p>বইমেলা পরিচালনা কমিটির সদস্য-সচিব সেলিম রেজা বলেন, &lsquo;২০ ফেব্রুয়ারি থেকেই বইমেলা শুরু করার ব্যাপারে আমাদের প্রস্তুতি চলমান আছে। বেশিরভাগ কাজই সম্পন্ন হয়েছে।&rsquo;</p>

<p>প্রকাশকরা জানান, বইমেলা কোনো সরকারি রুটিন ওয়ার্ক বা আমলাতান্ত্রিক আয়োজন নয়। এটি লেখক, প্রকাশক ও পাঠকের মিলনমেলা। জাতীয় নির্বাচনের পরপরই ও রোজার মধ্যে মেলা আয়োজন করলে তার মূল উদ্দেশ্যই ব্যাহত হবে বলে তারা মনে করেন।</p>

<p>ঈদের পর মেলা চাওয়ার পক্ষে যুক্তি দিয়ে তারা বলেন, ২০ ফেব্রুয়ারি মেলা শুরু হলে পবিত্র রমজান মাসে পাঠকশূন্যতার আশঙ্কা রয়েছে। রোজার দিনে তীব্র গরম ও যানজট উপেক্ষা করে পাঠকরা মেলায় আসবেন না। এমন আশঙ্কা প্রকাশকদের। তাদের মতে, পাঠকহীন মেলা প্রকাশক ও আয়োজক উভয়ের জন্যই বিব্রতকর পরিস্থিতি তৈরি করবে। এছাড়া মেলার স্টলে সাধারণত বিশ্ববিদ্যালয়ের শিক্ষার্থীরা কাজ করেন। সারা দিন রোজা রেখে, ইফতার ও তারাবির সময় দায়িত্ব পালন করানোকে প্রকাশকরা অমানবিক বলে উল্লেখ করেছেন। গত দেড় বছরে প্রকাশনা শিল্প চরম মন্দার মধ্য দিয়ে যাচ্ছে বলে দাবি করেছেন প্রকাশকরা। এই পরিস্থিতিতে আরেকটি সম্ভাব্য অসফল মেলায় অংশ নিয়ে অবশিষ্ট পুঁজি হারানোর ঝুঁকি নেওয়া তাদের পক্ষে সম্ভব নয়।</p>

<p>এদিকে বাংলা একাডেমির পক্ষ থেকে এপ্রিল মাসে ঝড়-বৃষ্টির আশঙ্কার কথা উল্লেখ করা হলেও প্রকাশকরা জানিয়েছেন, ঈদের পরে মেলা হলে প্রাকৃতিক দুর্যোগের ঝুঁকি তারা নিতে প্রস্তুত। তবে রমজানের মধ্যে নিশ্চিত ব্যবসায়িক ক্ষতির আশঙ্কা জেনেশুনে তারা মেনে নিতে পারবেন না। তারা আরও স্মরণ করিয়ে দেন, করোনাকালেও এপ্রিল মাসে বইমেলা আয়োজনের নজির রয়েছে।</p>