<p>সরকারের জিরো টলারেন্স নীতি অনুসরণ করে অপরাধ দমনে বর্তমান সরকার অত্যন্ত কঠোর অবস্থানে রয়েছে বলে জানিয়েছেন পার্বত্য চট্টগ্রাম বিষয়ক মন্ত্রণালয়ের প্রতিমন্ত্রী মীর মোহাম্মদ হেলাল উদ্দীন। তিনি স্পষ্ট করে বলেছেন, অপরাধে জড়িত থাকলে কাউকে ছাড় দেওয়া হবে না, এমনকি নিজ দলের নেতা-কর্মী হলেও তাকে আইনের আওতায় আনা হবে।</p>

<p>রবিবার (৮ মার্চ) বিকেলে চট্টগ্রাম সার্কিট হাউসে জেলা আইনশৃঙ্খলা কমিটির সভা শেষে সাংবাদিকদের প্রশ্নের জবাবে প্রতিমন্ত্রী মীর হেলাল এসব কথা বলেন। সভায় সভাপতিত্ব করেন চট্টগ্রাম জেলা প্রশাসক মোহাম্মদ জাহিদুল ইসলাম মিঞা।</p>

<p>প্রতিমন্ত্রী মীর হেলাল বলেন, &ldquo;চাঁদাবাজি ও দখলবাজি রোধে সরকার জিরো টলারেন্স নীতি নিয়ে কাজ করছে। জনগণের জানমালের নিরাপত্তা বিধানে দলীয় পরিচয়ের চেয়ে অপরাধীকে আইনের আওতায় আনা আমাদের মূল লক্ষ্য। প্রধানমন্ত্রীর নির্দেশনা অনুযায়ী আমরা যেকোনো ধরনের অপরাধের বিরুদ্ধে তাৎক্ষণিক আইনানুগ ব্যবস্থা নিতে প্রশাসনকে নির্দেশ দিয়েছি।&rdquo;</p>

<p>বাজারে নিত্যপণ্যের মূল্য পরিস্থিতি নিয়ে সাংবাদিকদের এক প্রশ্নের জবাবে প্রতিমন্ত্রী বলেন, &ldquo;চট্টগ্রামে দ্রব্যমূল্যসহ সার্বিক পরিস্থিতি এখন অনেকটা নিয়ন্ত্রণে রয়েছে। এটি প্রশাসন ও সরকারের সম্মিলিত সফলতার ফল। পবিত্র ঈদ সামনে রেখে পরিস্থিতি স্বাভাবিক রাখতে এবং জনদুর্ভোগ কমাতে সরকার সব ধরনের সতর্কতামূলক ব্যবস্থা গ্রহণ করেছে।&rdquo;</p>

<p>সবশেষে তিনি দৃঢ় প্রত্যয় ব্যক্ত করে বলেন, &ldquo;একটি সমৃদ্ধ ও শান্তিপূর্ণ জাতি গঠনে সরকার নিরলসভাবে কাজ করে যাচ্ছে। চট্টগ্রামকে একটি নিরাপদ নগরী হিসেবে গড়ে তুলতে অপরাধের বিরুদ্ধে এই জিরো টলারেন্স নীতি অব্যাহত থাকবে।&rdquo;</p>

<p>আইনশৃঙ্খলা সভায় চট্টগ্রাম-৯ আসনের সংসদ সদস্য আবু সুফিয়ান, চট্টগ্রাম উত্তর জেলা বিএনপির সাবেক যুগ্ম আহ্বায়ক ইঞ্জিনিয়ার বেলায়েত হোসেনসহ প্রশাসনের উর্ধ্বতন কর্মকর্তারা উপস্থিত ছিলেন।</p>