<p>ভোলার কৃষি উন্নয়ন ও আধুনিকায়নের লক্ষ্যে বাংলাদেশ পরমাণু কৃষি গবেষণা ইনস্টিটিউট (বিনা) উপকেন্দ্র বরিশাল ও কৃষি সম্প্রসারণ অধিদপ্তরের যৌথ উদ্যোগে এক আঞ্চলিক কর্মশালা অনুষ্ঠিত হয়েছে। আজ ভোলা সদর উপজেলা পরিষদ মিলনায়তনে এই কর্মশালাটি সম্পন্ন হয়।</p>

<p>&ldquo;ভোলা অঞ্চল উপযোগী বিনা উদ্ভাবিত জাত ও প্রযুক্তি সমূহের সম্প্রসারণ ও বিদ্যমান শস্যবিন্যাসে অন্তর্ভুক্তকরণে করণীয়&rdquo; শীর্ষক এই কর্মশালায় বক্তারা ভোলার মাটি ও জলবায়ু উপযোগী বিভিন্ন উচ্চফলনশীল জাতের আবাদ বাড়ানোর ওপর গুরুত্বারোপ করেন।</p>

<p>অনুষ্ঠানে প্রধান অতিথি হিসেবে উপস্থিত ছিলেন ড. মোহাম্মদ নজরুল ইসলাম শিকদার, অতিরিক্ত পরিচালক, কৃষি সম্প্রসারণ অধিদপ্তর, বরিশাল অঞ্চল। বিশেষ অতিথি হিসেবে গুরুত্বপূর্ণ আলোচনা রাখেন:</p>

<p>ড. মোহাম্মদ আশিকুর রহমান, এসএসও (ইনচার্জ), বিনা উপকেন্দ্র, ময়মনসিংহ।</p>

<p>মোঃ খায়রুল ইসলাম মল্লিক, উপপরিচালক, কৃষি সম্প্রসারণ অধিদপ্তর, ভোলা।</p>

<p>মোঃ আরিফুজ্জামান, উপজেলা নির্বাহী অফিসার (ইউএনও), ভোলা সদর।</p>

<p>কর্মশালায় মূল প্রবন্ধ উপস্থাপন করেন ড. মোঃ মাহবুবুল আলম তরফদার, এসএসও ও প্রকল্প পরিচালক, বিনা, ময়মনসিংহ। পুরো অনুষ্ঠানে সভাপতিত্ব করেন ড. শামছুন্নাহার বেগম, পরিচালক (প্রশিক্ষণ ও পরিকল্পনা), বিনা, ময়মনসিংহ।</p>

<p>বক্তারা বলেন, পরিবর্তিত জলবায়ুর সাথে খাপ খাইয়ে ভোলার কৃষিকে আরও লাভজনক করতে বিনা উদ্ভাবিত লবণাক্ততা সহিষ্ণু ও স্বল্প জীবনকালের জাতগুলো বৈপ্লবিক ভূমিকা রাখতে পারে। বর্তমান শস্য বিন্যাসে এই নতুন প্রযুক্তিগুলো অন্তর্ভুক্ত করার মাধ্যমে কৃষকরা বছরে একাধিক ফসল উৎপাদন করে অর্থনৈতিকভাবে স্বাবলম্বী হতে পারবেন।</p>

<p>বিনা&#39;র গবেষণা কার্যক্রম শক্তিশালীকরণ প্রকল্পের অর্থায়নে আয়োজিত এই কর্মশালায় স্থানীয় কৃষি কর্মকর্তা, বৈজ্ঞানিক কর্মকর্তা এবং প্রগতিশীল কৃষকরা অংশগ্রহণ করেন। তারা মাঠ পর্যায়ে এসব প্রযুক্তি দ্রুত ছড়িয়ে দেওয়ার অঙ্গীকার ব্যক্ত করেন।</p>