<p>টাঙ্গাইলের ঘাটাইল উপজেলার সার্বিক আইনশৃঙ্খলা পরিস্থিতির উন্নয়ন, মাদক নির্মূল, অনলাইন জুয়া ও সামাজিক অপরাধ দমনে সাংবাদিকদের সঙ্গে এক গুরুত্বপূর্ণ মতবিনিময় সভা অনুষ্ঠিত হয়েছে। &lsquo;শৃঙ্খলা, নিরাপত্তা, প্রগতি&rsquo; এই স্লোগানকে সামনে রেখে গত মঙ্গলবার (৬ জানুয়ারি) সন্ধ্যা ৭টায় ঘাটাইল থানা হলরুমে এ সভার আয়োজন করে ঘাটাইল থানা পুলিশ।&nbsp;</p>

<p>ঘাটাইল থানার নবাগত অফিসার ইনচার্জ (ওসি) মো. মোকছেদুর রহমানের সভাপতিত্বে অনুষ্ঠিত এই মতবিনিময় সভায় প্রধান আলোচক হিসেবে তিনি নিজেই বক্তব্য রাখেন। সভায় ঘাটাইল উপজেলায় কর্মরত বিভিন্ন প্রিন্ট, ইলেকট্রনিক ও অনলাইন মিডিয়ার সাংবাদিকরা উপস্থিত থেকে এলাকার বাস্তব চিত্র, অপরাধ প্রবণতা, জনদুর্ভোগ ও আইনশৃঙ্খলা সংশ্লিষ্ট নানা বিষয় তুলে ধরেন। সভার শুরুতেই উপজেলার সামগ্রিক নিরাপত্তা পরিস্থিতি নিয়ে আলোচনা করা হয় এবং বিশেষ করে বর্তমান সময়ে তরুণ সমাজের জন্য মারাত্মক হুমকি হয়ে দাঁড়ানো মাদক ও অনলাইন জুয়ার বিষয়টি গুরুত্বের সঙ্গে উপস্থাপন করা হয়। আলোচনায় বলা হয়, মাদক ও ডিজিটাল জুয়া শুধু ব্যক্তি নয়, পুরো সমাজব্যবস্থাকে ধ্বংসের দিকে ঠেলে দিচ্ছে, যার প্রভাব পড়ছে পরিবার, শিক্ষা প্রতিষ্ঠান ও সামাজিক স্থিতিশীলতার ওপর।&nbsp;</p>

<p>ওসি মো. মোকছেদুর রহমান তার বক্তব্যে স্পষ্টভাবে বলেন, সাংবাদিকরা সমাজের দর্পণ। সমাজে কী ঘটছে, কোথায় অপরাধ হচ্ছে এই বাস্তব চিত্রটি সবার আগে সাংবাদিকরাই তুলে ধরেন। তিনি আরও বলেন, পুলিশের একার পক্ষে সব অপরাধ নির্মূল করা সম্ভব নয়। সাংবাদিকরা যদি সঠিক তথ্য দিয়ে পুলিশকে সহায়তা করেন, তাহলে খুব অল্প সময়ের মধ্যেই ঘাটাইলকে একটি নিরাপদ ও অপরাধমুক্ত উপজেলা হিসেবে গড়ে তোলা সম্ভব। মাদক নির্মূল প্রসঙ্গে তিনি কঠোর অবস্থানের কথা জানিয়ে বলেন, মাদক ব্যবসায়ীদের কোনো ছাড় দেওয়া হবে না। তারা যে-ই হোক, যত প্রভাবশালীই হোক আইনের আওতায় আসতেই হবে।&nbsp;<br />
অনলাইন জুয়া সম্পর্কে তিনি বলেন, অনলাইন জুয়া এখন নীরব ঘাতক। ঘরে বসেই তরুণরা ধ্বংসের পথে চলে যাচ্ছে। এই অপরাধ দমনে আমরা বিশেষ নজরদারি জোরদার করেছি এবং ডেবিল হান্টের মাধ্যমে জড়িতদের শনাক্ত করে আইনের আওতায় আনা হবে। যুব সমাজকে রক্ষা করার বিষয়টি গুরুত্ব দিয়ে ওসি বলেন, মাদক ও জুয়ার মতো মরণব্যাধি থেকে আমাদের সন্তানদের বাঁচাতে না পারলে ভবিষ্যৎ প্রজন্মকে আমরা অন্ধকারে ঠেলে দেব। এ কারণেই এই দুই অপরাধের বিরুদ্ধে জিরো টলারেন্স নীতিতে কাজ করছি।</p>

<p>তিনি আরও বলেন, সাধারণ মানুষের নিরাপত্তা নিশ্চিত করতে নিয়মিত পুলিশি টহল জোরদার করা হবে এবং জনগণের যেকোনো অভিযোগ দ্রুততার সঙ্গে তদন্ত করে ব্যবস্থা নেওয়া হবে। মতবিনিময় সভায় সাংবাদিকরা ঘাটাইল উপজেলার বিভিন্ন এলাকার মাদক স্পট, কিশোর গ্যাং, ইভটিজিং, যানজট, কাগজপত্রবিহীন মোটরসাইকেল চলাচল, রাতের বেলায় নিরাপত্তাহীনতা ও কিছু এলাকায় চুরির ঘটনা তুলে ধরেন। সাংবাদিকদের বক্তব্য মনোযোগ দিয়ে শুনে ওসি মো. মোকছেদুর রহমান বলেন, আপনাদের দেওয়া একটি তথ্যও বড় অপরাধ প্রতিরোধে ভূমিকা রাখতে পারে। তাই নির্ভয়ে তথ্য দিন, পুলিশ আপনাদের পাশে থাকবে। তিনি আশ্বাস দিয়ে বলেন, আইনশৃঙ্খলা রক্ষায় পুলিশ ও সাংবাদিকদের মধ্যে এই সমন্বয় যদি অব্যাহত থাকে, তাহলে ঘাটাইলের চিত্র বদলাতে বেশি সময় লাগবে না। সভায় উপস্থিত থেকে ইন্সপেক্টর (তদন্ত) প্রভাস কুমার বসু ও সেকেন্ড অফিসার দেলোয়ার হোসেন আইনশৃঙ্খলা সংক্রান্ত বিভিন্ন দিক তুলে ধরেন এবং অপরাধ দমনে চলমান কার্যক্রম সম্পর্কে সংক্ষিপ্ত ধারণা দেন।&nbsp;</p>

<p>এ সময় আইনশৃঙ্খলা নিয়ে বক্তব্য রাখেন ঘাটাইল প্রেসক্লাবের সভাপতি খান ফজলুল রহমান, সাধারণ সম্পাদক নজরুল ইসলাম, সহ-সভাপতি মো. হেলাল তালুকদার, যুগ্ম সম্পাদক আব্দুল লতিফ, সাংগঠনিক সম্পাদক রফিক হাসান, কোষাধ্যক্ষ খায়রুল ইসলাম, দপ্তর ও প্রচার সম্পাদক সাব্বির হাসানসহ উপস্থিত সকল প্রিন্ট, ইলেকট্রনিক ও অনলাইন মিডিয়ার সাংবাদিকবৃন্দ। বক্তারা বলেন, পুলিশের সঙ্গে সাংবাদিকদের পারস্পরিক সম্পর্ক ও সমন্বয় আরও জোরদার হলে অপরাধ দমন সহজ হবে এবং সাধারণ মানুষের আস্থা বাড়বে। সভা শেষে সাংবাদিকরা মাদক, জুয়া ও অপরাধ দমনে পুলিশের সঙ্গে পেশাগত ও নৈতিক সহযোগিতা অব্যাহত রাখার আশ্বাস দেন এবং ভবিষ্যতেও এ ধরনের মতবিনিময় সভা নিয়মিত আয়োজনের আহ্বান জানান।</p>

<p>&nbsp;</p>