<p>তথ্য ও যোগাযোগ প্রযুক্তি (আইসিটি) বিভাগের শ্বেতপত্র প্রকাশ করা হয়েছে। ডাক, টেলিযোগাযোগ ও তথ্যপ্রযুক্তি মন্ত্রণালয়ের জনসংযোগ কর্মকর্তা মুহম্মদ জসীম উদ্দিন এ তথ্য জানান।</p>

<p>বৃহস্পতিবার (৮ জানুয়ারি) আইসিটি বিভাগের ওয়েবসাইটে তার স্বাক্ষরিত এক সংবাদ বিজ্ঞপ্তিতে শ্বেতপত্র প্রকাশের এ তথ্য জানিয়েছেন তিনি।</p>

<p>বিজ্ঞপ্তিতে বলা হয়, &ldquo;আইসিটি খাতে বিগত সরকারের সময় গৃহীত বিভিন্ন উদ্যোগে সংঘটিত অনিয়ম ও অব্যবস্থাপনা তদন্ত ও গবেষণার লক্ষ্যে গঠিত টাস্কফোর্স দীর্ঘ অনুসন্ধান ও পর্যালোচনার পর শ্বেতপত্রটি চূড়ান্তভাবে প্রস্তুত করে বিভাগে দাখিল করেছে।&rdquo;</p>

<p>এতে আরও&nbsp;বলা হয়, &ldquo;শ্বেতপত্রে গত দেড় দশকে আইসিটি বিভাগের বিভিন্ন কার্যক্রমে সংঘটিত অনিয়ম, দুর্নীতি, প্রশাসনিক দুর্বলতা এবং কাঠামোগত সমস্যার বিস্তারিত চিত্র তুলে ধরা হয়েছে। একইসঙ্গে ভবিষ্যতে স্বচ্ছতা, জবাবদিহি ও সুশাসন নিশ্চিত করার লক্ষ্যে বিভিন্ন সুপারিশ এতে অন্তর্ভুক্ত করা হয়েছে।&rdquo;</p>

<p>উল্লেখ্য, প্রধান উপদেষ্টার অনুমোদনক্রমে ২০২৫ সালের ৩ এপ্রিল আইসিটি বিভাগের জন্য টাস্কফোর্স গঠন করে তথ্য ও যোগাযোগ প্রযুক্তি বিভাগ প্রজ্ঞাপন জারি করে। টাস্কফোর্স গঠনের মূল উদ্দেশ্য ছিল বিগত সরকারের সময় আইসিটি বিভাগের আওতায় সম্পাদিত সব চুক্তি, প্রকল্পের ডিপিপি, অডিট রিপোর্ট ও তদন্ত প্রতিবেদন পর্যালোচনার মাধ্যমে অনিয়ম ও অব্যবস্থাপনার তদন্ত করে একটি সমন্বিত &lsquo;আইসিটি শ্বেতপত্র&rsquo; প্রণয়ন করা।</p>

<p>সরকার আশা ব্যক্ত করেছে, এই শ্বেতপত্র আইসিটি বিভাগের প্রাতিষ্ঠানিক সংস্কার, জনবান্ধব সেবা নিশ্চিতকরণ ও দুর্নীতি প্রতিরোধে একটি গুরুত্বপূর্ণ দিকনির্দেশনা হিসেবে কাজ করবে।</p>