<p>নীলফামারীর কিশোরগঞ্জে পরিবেশ রক্ষায় এক ব্যতিক্রমী উদ্যোগ গ্রহণ করেছেন সমাজকর্মী আব্দুল মালেক।</p>

<p>রোববার ( ১২ এপ্রিল) সকালে উপজেলার বাড়ীমধুপুর মজিদপাড়া কেন্দ্রীয় ঈদগাহ মাঠে ১০০টি মেহগনি ও বিভিন্ন ফলজ গাছের চারা রোপণের মাধ্যমে তিনি এই কার্যক্রমের সূচনা করেন।</p>

<p>স্থানীয়দের সঙ্গে নিয়ে আয়োজিত এ কর্মসূচিতে আব্দুল মালেক জানান, গ্রীন কিশোরগঞ্জ গড়ে তোলার লক্ষ্যে এ বছর প্রায় ৫০ হাজার গাছ লাগানোর পরিকল্পনা নিয়েছি। আজকের এই কার্যক্রম সেই বৃহৎ উদ্যোগের প্রথম ধাপ।</p>

<p>তিনি আরও বলেন, প্রতিটি মানুষ যদি অন্তত একটি করে গাছ লাগায়, তাহলে পরিবেশের ভারসাম্য রক্ষা করা অনেক সহজ হবে। তার এই আহ্বানে সাড়া দিয়ে এলাকার বিভিন্ন শ্রেণি-পেশার মানুষ অংশগ্রহণ করেন।</p>

<p>এ বিষয়ে অবসরপ্রাপ্ত সেনা সদস্য আজিজুর রহমান বলেন, গাছ লাগানোই শেষ নয়, এগুলোর সঠিক পরিচর্যা নিশ্চিত করাও জরুরি। ইতোমধ্যে আমরা ঈদগাহ মাঠে নিয়মিত পানি দেওয়ার ব্যবস্থা করেছি এবং গরু-ছাগল প্রবেশ ঠেকাতে প্রধান গেট নির্মাণের কাজ শুরু করেছি। সবার সম্মিলিত প্রচেষ্টায় বৃক্ষরোপণ কর্মসূচিটি সুষ্ঠুভাবে সম্পন্ন হয়।</p>

<p>বৃক্ষরোপণ কর্মসূচিতে উপস্থিত ছিলেন অবসরপ্রাপ্ত সেনা সদস্য আজিজুর রহমান, মোঃ আবু ইসলাম, আরিফুল ইসলাম, আলমগীর ইসলাম, আল-আমীন, রেজাউলসহ আরও অনেকে।</p>