<p>নৌকা বাইচ বাংলাদেশের একটি ঐতিহ্যবাহী গ্রামীণ ক্রীড়া, যা মূলত দেশের নদীবহুল দক্ষিণাঞ্চলে বেশি প্রচলিত। তবে উত্তরাঞ্চলে নদী ও জলাশয়ের স্বল্পতার কারণে এ ধরনের আয়োজন খুব একটা দেখা যায় না। তাই উত্তরাঞ্চলের জনপদে নৌকা বাইচের আয়োজন সবসময়ই ব্যতিক্রম ও আকর্ষণীয় হয়ে ওঠে।</p>

<p>এই প্রেক্ষাপটে দিনাজপুরের বীরগঞ্জ উপজেলায় মাদকবিরোধী সচেতনতা বৃদ্ধির লক্ষ্যে অনুষ্ঠিত হলো ব্যতিক্রমধর্মী নৌকা বাইচ প্রতিযোগিতা। মঙ্গলবার (০৭ এপ্রিল) দুপুরে বীরগঞ্জ স্লুইচগেটে বাংলাদেশ ইয়ুথ ফার্স্ট কন্সার্স (বিওয়াইএফসি) এর উদ্যোগে এ আয়োজন অনুষ্ঠিত হয়।</p>

<p>অনুষ্ঠানে প্রধান অতিথি হিসেবে উপস্থিত ছিলেন উপজেলা নির্বাহী কর্মকর্তা সুমা খাতুন। সভাপতিত্ব করেন বিওয়াইএফসি&rsquo;র প্রোগ্রাম ম্যানেজার অসিত চৌকিদার। বিশেষ অতিথি হিসেবে উপস্থিত ছিলেন পাল্টাপুর ইউনিয়নের চেয়ারম্যান মোঃ তহিদুল ইসলাম, ওয়ার্ল্ড ভিশন এর ম্যানেজার রবার্ট কমল সরকার এবং বীরগঞ্জ থানার ডিএসবি কর্মকর্তা হায়হার আলী।</p>

<p>এছাড়াও অনুষ্ঠানে উপস্থিত ছিলেন বিওয়াইএফসি&rsquo;র প্রোগ্রাম অর্গানাইজার মজিদুল ইসলাম বাবু, রুয়েল এ্যাক্কাসহ সংগঠনের স্বেচ্ছাসেবক ও হাই-ক্লাবের সদস্যবৃন্দ।</p>

<p>নৌকা বাইচ প্রতিযোগিতায় পুরুষ বিভাগে তিনটি দল অংশগ্রহণ করে। প্রতিযোগিতায় অমিত্যের দল প্রথম স্থান অর্জন করে। অন্যদিকে নারী বিভাগে দুটি দল অংশ নেয়, যেখানে দিপালীর দল প্রথম স্থান লাভ করে।</p>

<p>মাদকবিরোধী সচেতনতা সৃষ্টির লক্ষ্যে আয়োজিত এই নৌকা বাইচ স্থানীয়দের মধ্যে ব্যাপক উৎসাহ ও উদ্দীপনা সৃষ্টি করে। খেলাধুলার মাধ্যমে তরুণদের ইতিবাচক কর্মকাণ্ডে সম্পৃক্ত করা এবং মাদকের বিরুদ্ধে সামাজিক প্রতিরোধ গড়ে তোলাই ছিল এ আয়োজনের মূল লক্ষ্য।</p>

<p>উত্তরাঞ্চলে এ ধরনের আয়োজন খুব কম হলেও বীরগঞ্জে এই উদ্যোগ নতুন দৃষ্টান্ত স্থাপন করেছে। সামাজিক বার্তা ও বিনোদনের সমন্বয়ে এ আয়োজন স্থানীয়দের মাঝে ব্যাপক সাড়া ফেলে এবং ভবিষ্যতে এ ধরনের উদ্যোগ আরও বিস্তৃত হবে বলে সংশ্লিষ্টরা আশা প্রকাশ করেছেন।</p>