<p>নরসিংদী-রায়পুরা আমিরগঞ্জ রেলস্টেশন রোডের দুই পাশের অবৈধ স্থাপনা উচ্ছেদে অভিযান চালিয়েছে রায়পুরা উপজেলা প্রশাসন।</p>

<p>শনিবার (২৫ এপ্রিল) নরসিংদী-৫ রায়পুরা আসনের সংসদ সদস্য ইঞ্জিনিয়ার আশরাফ উদ্দিন বকুলের নেতৃত্বে এ অভিযান পরিচালনা করা হয়। অভিযানে পুলিশ, আনসার ও ফায়ার সার্ভিসের সদস্যরা সার্বিক নিরাপত্তা নিশ্চিত করেন।</p>

<p>এ সময় উপস্থিত ছিলেন রায়পুরা উপজেলা নির্বাহী কর্মকর্তা মো. মাসুদ রানা, নরসিংদী সড়ক ও জনপথ বিভাগের নির্বাহী প্রকৌশলী রেজা ই রাব্বি, উপজেলা সহকারী কমিশনার (ভূমি) মুনমুন পাল, রায়পুরা থানা অফিসার ইনর্চাজ (ওসি) মো. মজিবুর রহমানসহ উপজেলা, পৌরসভা, ইউনিয়ন বিএনপির কয়েক হাজার নেতাকর্মী।</p>

<p>স্থানীয় সূত্রে জানা গেছে, রায়পুরা-আমিরগঞ্জ ইউনিয়নের হাসনাবাদ বাজার ও রেলওয়ে স্টেশন সংলগ্ন এলাকায় সড়কের দুই পাশ দখল করে দোকানপাট এবং অনিয়ন্ত্রিতভাবে অটোরিকশা ও সিএনজি রাখার ফলে দিনভর তীব্র যানজট লেগে থাকতো। এতে জেলা শহরে যাতায়াতকারী হাজার হাজার মানুষ চরম ভোগান্তির শিকার হতেন।&nbsp;</p>

<p>রায়পুরা-নরসিংদী সড়কটি সংস্কার ও চার লেনে সম্প্রসারণের লক্ষে অবৈধ স্থাপনাগুলো সরিয়ে নিতে কয়েকদিন আগেই নোটিশ দেওয়া হয়েছিল। নির্ধারিত সময়ের মধ্যে দখলদাররা স্থাপনা সরিয়ে না নেওয়ায় শনিবার অভিযানে নামে প্রশাসন।</p>

<p>আশরাফ উদ্দিন বকুল বলেন, &ldquo;নরসিংদী থেকে রায়পুরা পর্যন্ত রেললাইনের পাশ দিয়ে চার লেনের সড়ক নির্মাণ করা হবে। হাসনাবাদে রেলওয়ের জায়গা দখল করে অনেক দোকানপাট নির্মাণ করা হয়েছিল, যার ফলে সড়ক ও জনপদ বিভাগ কাজ করতে পারছিল না। বিগত ফ্যাসিবাদী সরকারের আমলে রাস্তা দখল করে জনভোগান্তি সৃষ্টি করা হয়েছিল; আজ সেগুলো উচ্ছেদ করে রাস্তার কাজের পথ সুগম করা হচ্ছে|&rdquo;</p>