<p>ইসলামী বিশ্ববিদ্যালয়ের সহযোগী অধ্যাপক আসমা সাদিয়া রুনাকে নিজ বিভাগে গলা কেটে হত্যার ঘটনায় দৃষ্টান্তমূলক শাস্তি ও বিচারের দাবিতে রাজশাহী বিশ্ববিদ্যালয়ে (রাবি) মানববন্ধন কর্মসূচি পালন করা হয়েছে। আজ বৃহস্পতিবার (৫ মার্চ) বেলা সাড়ে এগারোটায় বিশ্ববিদ্যালয়ের সিনেট ভবনের সামনে সমাজকর্ম বিভাগের শিক্ষক-শিক্ষার্থীরা এ দাবি জানান।</p>

<p>সমাজকর্ম বিভাগ সূত্রে জানা যায়, নিহত আসমা সাদিয়া রুনা বিশ্ববিদ্যালয়ের ২০০৮-০৯ শিক্ষাবর্ষের সমাজকর্ম বিভাগের শিক্ষার্থী ছিলেন। ২০১৩ সালে তিনি একই বিভাগ থেকে স্নাতকোত্তর সম্পন্ন করেন।</p>

<p>আসমা সাদিয়া রুনা হত্যার বিচার দাবি করে সমাজকর্ম বিভাগের সভাপতি অধ্যাপক গোলাম কিবরিয়া ফেরদৌস বলেন, কোনো ঘটনা ঘটলে প্রশাসন তখন তৎপর হয়। হত্যাকারীকে শাস্তি হিসেবে যদি কেবল ফাঁসি দেওয়া হয়, তবে দৃষ্টান্তমূলক শাস্তি নিশ্চিত হবে না। হত্যাকারীর শাস্তি এমনভাবে নিশ্চিত করতে হবে, যেন পরবর্তীতে আর কেউ এমন কর্মকাণ্ড করার সাহস না পায়।</p>

<p>এ সময় তিনি তিনটি দাবি উল্লেখ করে বলেন&mdash;হত্যাকারীর দৃষ্টান্তমূলক শাস্তি নিশ্চিতকরণ, হত্যাকাণ্ডের পেছনে যারা আছে তাদের চিহ্নিতকরণ এবং সভাপতি হিসেবে দায়িত্ব পালনরত অবস্থায় এমন ঘটনা ঘটায় ইবি প্রশাসনের পক্ষ থেকে তার সন্তানের ভবিষ্যৎ নিশ্চিতকরণ।</p>

<p>সমাজকর্ম বিভাগের অধ্যাপক ও বিশ্ববিদ্যালয়ের জনসংযোগ দপ্তরের প্রশাসক আখতার হোসেন মজুমদার বলেন, আসমা খুবই নম্র-ভদ্র একজন মানুষ ছিলেন। তার এই নৃশংস হত্যাকাণ্ড অকল্পনীয়। দাপ্তরিক বিভিন্ন কাজে তিনি আমাদের কাছ থেকে মাঝে মাঝে বিভিন্ন বিষয়ে পরামর্শ নিতেন।</p>

<p>সমাজকর্ম বিভাগের আরেক শিক্ষক অধ্যাপক শহীদুর রহমান চৌধুরী বলেন, এই হত্যাকাণ্ডের সঙ্গে কোনো রাজনৈতিক সম্পৃক্ততা আছে কি না, তা খুঁজে বের করার দাবি জানাচ্ছি। আমরা ইবি প্রশাসন ও রাষ্ট্রের কাছে দাবি জানাই, তার পরিবারের নিরাপত্তা এবং চার সন্তানের ক্ষতিপূরণ নিশ্চিত করা হোক। সেই সঙ্গে সারা বাংলাদেশে দায়িত্ব পালনকালে শিক্ষকদের নিরাপত্তা নিশ্চিত করতে হবে।</p>

<p>উল্লেখ্য, গতকাল বুধবার বিকেল ৪টার দিকে ইসলামী বিশ্ববিদ্যালয়ের থিওলজি অ্যান্ড ইসলামিক স্টাডিজ অনুষদ ভবনের সমাজকল্যাণ বিভাগের সভাপতি সহযোগী অধ্যাপক আসমা সাদিয়া রুনাকে ছুরিকাঘাত করে আত্মহত্যার চেষ্টা করেন একই বিভাগের সাবেক কর্মচারী ফজলুর রহমান। খবর পেয়ে প্রক্টরিয়াল বডি ও ইবি থানা পুলিশ ঘটনাস্থলে উপস্থিত হয়ে উভয়ের রক্তাক্ত দেহ উদ্ধার করে।</p>