<p>ত্রয়োদশ জাতীয় সংসদের সংরক্ষিত নারী আসনের সংসদ সদস্যদের শপথ গ্রহণ অনুষ্ঠান আগামীকাল রবিবার রাতে সংসদ ভবনে আয়োজন করা হবে।&nbsp;</p>

<p>শনিবার (২ মে) সংসদ সচিবালয় থেকে এ তথ্য জানানো হয়েছে।</p>

<p>সংসদ সচিবালয় জানিয়েছে, সংরক্ষিত নারী আসনের সংসদ সদস্যের শপথ গ্রহণ আগামীকাল রোববার ৩ মে রাত ৯টায় অনুষ্ঠিত হবে। শেরে বাংলা নগরে অবস্থিত জাতীয় সংসদ ভবনের পূর্ব ব্লকের (নিচ তলা) ১ম লেভেলে অবস্থিত নির্ধারিত শপথ কক্ষে এই আয়োজন করা হবে।</p>

<p>শপথ গ্রহণ অনুষ্ঠান পরিচালনার লক্ষ্যে প্রয়োজনীয় প্রস্তুতি সম্পন্ন করার জন্য সংশ্লিষ্ট বিভাগগুলোকে এরই মধ্যে নির্দেশনা প্রদান করা হয়েছে।&nbsp;</p>

<p>সংসদ সচিবালয়ের আইন প্রণয়ন অধিশাখা-১ এর উপসচিব শওকত আকবর স্বাক্ষরিত এক বিজ্ঞপ্তিতে এই তথ্য নিশ্চিত করা হয়েছে।</p>

<p>প্রথা অনুযায়ী, স্পিকার নব-নির্বাচিত সংসদ সদস্যদের শপথ বাক্য পাঠ করাবেন।</p>

<p>এর আগে গত ২৯ এপ্রিল বুধবার ত্রয়োদশ জাতীয় সংসদের সংরক্ষিত নারী আসনের নির্বাচনে বিএনপির ৩৬ জন, জামায়াত জোটের ১২ ও স্বতন্ত্র জোটের একজনসহ মোট ৪৯ জন বিনা প্রতিদ্বন্দ্বিতায় নির্বাচিত হন। সংরক্ষিত নারী আসনে নির্বাচনের রিটার্নিং কর্মকর্তা ইসির যুগ্ম সচিব মঈন উদ্দীন খান এ ঘোষণা দেন।</p>