<p>জাতীয় নাগরিক পার্টির (এনসিপি) মুখপাত্র আসিফ মাহমুদ সজীব ভূঁইয়া বলেছেন, জুলাইয়ের গণঅভ্যুত্থানে প্রথম রাজনৈতিক দল হিসেবে ইসলামী আন্দোলন বাংলাদেশ তাদের পাশে দাঁড়িয়েছিল এবং সেই অবদান দেশ ও জাতি আজীবন স্মরণ রাখবে। আজ আমি জীবিত অবস্থায় আপনাদের সামনে দাঁড়িয়ে আছি&mdash;এটা সম্ভব হয়েছে ইসলামী আন্দোলন বাংলাদেশসহ সে সময় যারা আমাদের পাশে দাঁড়িয়েছিলেন, তাদের জন্য।</p>

<p>বৃহস্পতিবার (২ এপ্রিল) দুপুরে বরিশাল সদর উপজেলার ঐতিহ্যবাহী চরমোনাই মাহফিলের দ্বিতীয় দিনের প্রধান মঞ্চে বক্তব্য রাখতে গিয়ে তিনি এসব কথা বলেন। তার বক্তব্যকে ঘিরে মাহফিল প্রাঙ্গণে উপস্থিত মুসল্লি ও দর্শনার্থীদের মধ্যে ব্যাপক আগ্রহ লক্ষ্য করা যায়।</p>

<p>বক্তব্যে আসিফ মাহমুদ সজীব ভূঁইয়া বলেন, &ldquo;আজ আমি জীবিত অবস্থায় আপনাদের সামনে দাঁড়িয়ে আছি&mdash;এটা সম্ভব হয়েছে ইসলামী আন্দোলন বাংলাদেশসহ সে সময় যারা আমাদের পাশে দাঁড়িয়েছিলেন, তাদের জন্য। বাংলাদেশের মানুষের মুক্তির সংগ্রামে রাজপথে ইসলামী আন্দোলনের সঙ্গে যে সম্পর্ক তৈরি হয়েছে, তা ভবিষ্যতেও অব্যাহত থাকবে।&rdquo;</p>

<p>তিনি আরও বলেন, গণমানুষের অধিকার আদায় এবং একটি ন্যায়ভিত্তিক রাষ্ট্র গঠনে ধর্মীয় ও রাজনৈতিক শক্তির সমন্বিত ভূমিকা অত্যন্ত গুরুত্বপূর্ণ। সেই লক্ষ্যেই সকল গণতান্ত্রিক ও জনমুখী শক্তিকে ঐক্যবদ্ধ থাকার আহ্বান জানান তিনি।</p>

<p>এর আগে সকালে আসিফ মাহমুদ সজীব ভূঁইয়ার নেতৃত্বে এনসিপির একটি প্রতিনিধি দল চরমোনাই পীরের দরবারে পৌঁছায়। ফজরের নামাজের পর তারা চরমোনাই পীর ও আমীরুল মুজাহিদীন মুফতী সৈয়দ মুহাম্মাদ রেজাউল করীমের বয়ানে অংশগ্রহণ করেন।</p>

<p>বয়ান শেষে পীর সাহেবের সঙ্গে এনসিপি প্রতিনিধিদলের একটি সংক্ষিপ্ত কিন্তু তাৎপর্যপূর্ণ ঘরোয়া বৈঠক অনুষ্ঠিত হয়। এতে দেশের চলমান সামাজিক, ধর্মীয় ও রাজনৈতিক প্রেক্ষাপট, নৈতিকতার চর্চা এবং জনসম্পৃক্ত রাজনীতির প্রয়োজনীয়তা নিয়ে আলোচনা হয় বলে সংশ্লিষ্ট সূত্রে জানা গেছে।</p>

<p>চরমোনাই মাহফিলের মিডিয়া সমন্বয়ক কেএম শরীয়াতুল্লাহ জানান, এনসিপির প্রতিনিধিদল দিনব্যাপী মাহফিলের বিভিন্ন কর্মসূচিতে অংশ নেয় এবং ধর্মীয় ও সামাজিক বিভিন্ন বিষয়ে মতবিনিময় করে।</p>

<p>মাহফিলে উপস্থিত ছিলেন ইসলামী আন্দোলন বাংলাদেশের যুগ্ম মহাসচিব ও মুখপাত্র মাওলানা গাজী আতাউর রহমান, যুগ্ম মহাসচিব ইঞ্জিনিয়ার আশরাফুল আলম, এনসিপির যুগ্ম আহ্বায়ক সারোয়ার তুষার, যুগ্ম সদস্য সচিব ফয়সাল মাহমুদ শান্ত, কেন্দ্রীয় সংগঠক ও ন্যাশনাল ওলামা এলায়েন্সের সদস্যসচিব মাওলানা সানাউল্লাহ খান, কেন্দ্রীয় সদস্য হামজা মাহবুব, বৈষম্যবিরোধী ছাত্র আন্দোলনের কেন্দ্রীয় সভাপতি রিফাত রশীদ, ছাত্রনেতা ও সাবেক ডাকসু ভিপি প্রার্থী আব্দুল কাদের এবং জাতীয় ছাত্রশক্তির নেতা যোবায়ের হোসেনসহ আরও অনেকে।</p>

<p>এদিকে, চরমোনাই মাহফিলকে কেন্দ্র করে বরিশালসহ দক্ষিণাঞ্চলের বিভিন্ন এলাকা থেকে আগত লাখো মুসল্লির পদচারণায় পুরো এলাকা জনসমুদ্রে পরিণত হয়েছে। দোয়া, জিকির, বয়ান ও আধ্যাত্মিক পরিবেশে মুখর হয়ে উঠেছে মাহফিল প্রাঙ্গণ।</p>

<p>সংশ্লিষ্টরা বলছেন, ধর্মীয় এই বৃহৎ সমাবেশে রাজনৈতিক বার্তা বিনিময় এবং বিভিন্ন মতাদর্শের নেতাদের অংশগ্রহণ দেশের সামগ্রিক সামাজিক ও রাজনৈতিক প্রেক্ষাপটে নতুন মাত্রা যোগ করছে। ফলে চরমোনাই মাহফিল কেবল ধর্মীয় অনুষ্ঠান হিসেবেই নয়, বরং জাতীয় পর্যায়ের একটি গুরুত্বপূর্ণ আলোচনার কেন্দ্রবিন্দুতে পরিণত হয়েছে।</p>