<p>উৎপাদন ও মেয়াদ উত্তীর্ণ তারিখবিহীন পণ্য, নষ্ট মিষ্টি এবং নিষিদ্ধ কসমেটিকস বিক্রয়ের অভিযোগে চুয়াডাঙ্গার সদর উপজেলায় পাঁচটি প্রতিষ্ঠানকে মোট ১ লাখ ৪০ হাজার টাকা জরিমানা করেছে জাতীয় ভোক্তা-অধিকার সংরক্ষণ অধিদপ্তর।</p>

<p>বৃহস্পতিবার (১২ মার্চ) সকাল সাড়ে ১০টা থেকে দুপুর ২টা পর্যন্ত সদর উপজেলার বড় বাজার এলাকায় এ তদারকিমূলক অভিযান পরিচালনা করা হয়।</p>

<p>অধিদপ্তরের সহকারী পরিচালক মোহাম্মদ মামুনুল হাসান জানান, ভোক্তা-অধিকার সংরক্ষণ আইন, ২০০৯-এর ৩৭ ধারায় উৎপাদন ও মেয়াদ উত্তীর্ণ তারিখবিহীন দই এবং নোংরা ও নষ্ট মিষ্টি বিক্রয়ের অপরাধে কার্তিক চন্দ্র বসুর &lsquo;বসু সুইটস&rsquo;-কে ২০ হাজার টাকা জরিমানা করা হয়। এছাড়া নিষিদ্ধ কসমেটিকস বিক্রয়ের জন্য ৪৫ ধারায় টিনা দেবীর &lsquo;পলক গিফট কর্ণার&rsquo;-কে ২৫ হাজার টাকা, হোসেন শহীদ সোহরাওয়ার্দীর &lsquo;মেসার্স সওদাগর গিফট গার্ডেন&rsquo;-কে ২৫ হাজার টাকা, দেলোয়ার হোসেনের &lsquo;মা রোকেয়া ট্রেডার্স&rsquo;-কে ৫০ হাজার টাকা এবং মাহফুজা খাতুনের &lsquo;মামুন গিফট কর্ণার&rsquo;-কে ২০ হাজার টাকা জরিমানা করা হয়। অভিযানে সর্বমোট ১ লাখ ৪০ হাজার টাকা জরিমানা আদায় করা হয়েছে।</p>

<p>তিনি আরও জানান, পবিত্র মাহে রমজান উপলক্ষ্যে হোটেল, পাইকারী ভোজ্যতেল ও মসলার দোকান তদারকি করা হয়েছে। এসময় আইন মেনে মানসম্মত পণ্য ক্রয়-বিক্রয়, ভাউচার সংরক্ষণ এবং মেয়াদোত্তীর্ণ ও মানহীন পণ্য বিক্রয় না করার জন্য ব্যবসায়ীদের কঠোর নির্দেশনা দেওয়া হয়। দ্রুততম সময়ের মধ্যে চিহ্নিত সমস্যাগুলো সমাধান করে ব্যবসা পরিচালনার নির্দেশও দেওয়া হয়।</p>

<p>অভিযানে সার্বিক সহযোগিতায় ছিলেন জেলা নিরাপদ খাদ্য কর্মকর্তা সজীব পাল, ক্যাব প্রতিনিধি রফিকুল ইসলাম এবং জেলা পুলিশের একটি টিম। অধিদপ্তর থেকে জানানো হয়েছে, জনস্বার্থে এ ধরনের অভিযান অব্যাহত থাকবে।</p>