<p>নোয়াখালী বিজ্ঞান ও প্রযুক্তি বিশ্ববিদ্যালয়ের (নোবিপ্রবি) বায়োটেকনোলজি অ্যান্ড জেনেটিক ইঞ্জিনিয়ারিং (বিজিই) বিভাগের উদ্যোগে &lsquo;Hands-on Training on Biosafety and Biosecurity&rsquo; শীর্ষক তিন দিনব্যাপী প্রশিক্ষণ কর্মশালা অনুষ্ঠিত হয়েছে।</p>

<p>বুধবার (২৯ এপ্রিল) অনুষ্ঠিত সমাপনী অনুষ্ঠানে প্রধান অতিথি হিসেবে উপস্থিত ছিলেন বিজিই বিভাগের চেয়ারম্যান ড. মো. আবু নাসার মিয়া।&nbsp;</p>

<p>অনুষ্ঠানে কী-নোট স্পিকার হিসেবে বক্তব্য দেন সহযোগী অধ্যাপক ড. মোহাম্মদ মাফিজুল ইসলাম এবং সহকারী অধ্যাপক &nbsp;মো. আব্দুল কাদের।</p>

<p>তিন দিনব্যাপী এই কর্মশালায় শিক্ষার্থীদের বায়োসেফটি ও বায়োসিকিউরিটি বিষয়ে হাতে-কলমে প্রশিক্ষণ দেওয়া হয়। এর মাধ্যমে তারা ল্যাবরেটরিতে নিরাপদভাবে কাজ করার কৌশল, গুড ল্যাবরেটরি প্র্যাকটিস (GLP), বায়োসেফটি লেভেল, রিস্ক গ্রুপ এবং বিভিন্ন ধরনের হ্যাজার্ড সম্পর্কে ব্যবহারিক জ্ঞান অর্জন করেন।</p>

<p>আয়োজকদের মতে, এই প্রশিক্ষণ শিক্ষার্থীদের গবেষণা ও ল্যাবভিত্তিক দক্ষতা বৃদ্ধিতে গুরুত্বপূর্ণ ভূমিকা রাখবে।</p>

<p>কর্মশালায় অংশগ্রহণকারী শিক্ষার্থী নুসরাত জাহান নিশাত বলেন, &ldquo;প্রশিক্ষণটি ছিল অত্যন্ত শিক্ষণীয় ও তাৎপর্যপূর্ণ। এর মাধ্যমে আমরা ল্যাবের যন্ত্রপাতি নিরাপদভাবে ব্যবহারের নিয়ম এবং নিজের ও সহকর্মীদের সুরক্ষা বজায় রেখে কাজ করার কৌশল সম্পর্কে স্পষ্ট ধারণা পেয়েছি। ভবিষ্যতে এসব জ্ঞান আমাদের কাজে সহায়ক হবে।&rdquo;</p>

<p>শিক্ষার্থী মো. ইয়াসিন বলেন, &ldquo;এই প্রশিক্ষণ আমাদের একাডেমিক জ্ঞানকে বাস্তব অভিজ্ঞতার সঙ্গে যুক্ত করেছে। ল্যাবরেটরির নিরাপত্তা, সঠিক পদ্ধতি অনুসরণ এবং বিভিন্ন ঝুঁকি মোকাবিলার বিষয়ে আমরা গভীর ধারণা পেয়েছি, যা গবেষণা কার্যক্রমে গুরুত্বপূর্ণ ভূমিকা রাখবে।&rdquo;</p>

<p>বিজিই বিভাগের চেয়ারম্যান ড. মো. আবু নাসার মিয়া বলেন, &ldquo;শিক্ষার্থীরা ল্যাবরেটরি কার্যক্রম শুরু করার পূর্বেই নিরাপত্তা, সুরক্ষা ও প্রয়োজনীয় নিয়মাবলি সম্পর্কে সুস্পষ্ট তাত্ত্বিক ও ব্যবহারিক জ্ঞান অর্জন করবে, এই কর্মশালা সেই লক্ষ্য পূরণে গুরুত্বপূর্ণ ভূমিকা রেখেছে। বৃহৎ পরিসরে বিভাগ তথা নোবিপ্রবিতে এ ধরনের উদ্যোগ এই প্রথম, যা শিক্ষার্থীদের যন্ত্রপাতি ও রাসায়নিক দ্রব্য ব্যবহারে দক্ষতা, সচেতনতা এবং জীবন-নিরাপত্তা নিশ্চিত করবে। এর ফলে বিভাগের মূল্যবান ল্যাবরেটরি রাসায়নিক দ্রব্য ও সরঞ্জামসমূহ আরও সুশৃঙ্খল, নিরাপদ ও কার্যকরভাবে ব্যবহারের পথ সুগম হবে।&rdquo;</p>