<p>কক্সবাজারের টেকনাফে মানবপাচারকারী চক্রের একটি &lsquo;গোপন আস্তানা&rsquo; হিসেবে ব্যবহৃত বসতঘরে অভিযান চালিয়ে রোহিঙ্গা নারীসহ ১৩ জনকে উদ্ধার করেছে র&zwj;্যাব।&nbsp;</p>

<p>মঙ্গলবার (৩১ মার্চ) মধ্যরাতে টেকনাফ উপজেলার সদর ইউনিয়নের দক্ষিণ লম্বরী এলাকায় এ অভিযান পরিচালিত হয়।&nbsp;</p>

<p>বুধবার (১ এপ্রিল) দুপুরে বিষয়টি নিশ্চিত করেছেন র&zwj;্যাব-১৫ কক্সবাজার ব্যাটালিয়নের সহকারী পরিচালক (আইন ও গণমাধ্যম) ও সহকারী পুলিশ সুপার আ. ম. ফারুক।</p>

<p>তিনি জানান, &nbsp;গোপন সংবাদের ভিত্তিতে তারা জানতে পারে, দক্ষিণ লম্বরী এলাকার একটি বসতঘরে সংঘবদ্ধ মানবপাচারকারী চক্র সাগরপথে মালয়েশিয়ায় পাচারের উদ্দেশ্যে কিছু লোকজনকে জড়ো করেছে। তথ্যের ভিত্তিতে মধ্যরাতে র&zwj;্যাবের একটি দল ওই বাড়িটি ঘিরে ফেলে। এ সময় র&zwj;্যাবের উপস্থিতি টের পেয়ে ৫-৬ জন পাচারকারী পালিয়ে যাওয়ার চেষ্টা করে। তাদের ধাওয়া করা হলেও কাউকে আটক করা সম্ভব হয়নি।</p>

<p>পরবর্তীতে মরিয়ম বেগম নামের এক নারীর বসতঘরে তল্লাশি চালিয়ে নারীসহ ১৩ জনকে উদ্ধার করা হয়। উদ্ধারকৃতদের মধ্যে রয়েছেন ৬ জন বাংলাদেশি পুরুষ, ৪ জন রোহিঙ্গা পুরুষ এবং ৩ জন রোহিঙ্গা নারী। তারা উখিয়া ও টেকনাফের রোহিঙ্গা ক্যাম্পসহ জেলার বিভিন্ন এলাকার বাসিন্দা।</p>

<p>উদ্ধার হওয়া ব্যক্তিদের বরাতে র&zwj;্যাব জানায়, মানবপাচারকারী চক্রের সদস্যরা মালয়েশিয়ায় পাঠানোর মিথ্যা প্রলোভন দেখিয়ে তাদের জড়ো করে। পরে কয়েকদিন ধরে তাদের জিম্মি রেখে মুক্তিপণ আদায়ের চেষ্টা করা হচ্ছিল।</p>

<p>র&zwj;্যাব কর্মকর্তা আ. ম. ফারুক জানান, এ ঘটনায় জড়িতদের শনাক্ত করে গ্রেপ্তারের জন্য অভিযান অব্যাহত রয়েছে। পাশাপাশি আইনি ব্যবস্থা গ্রহণ এবং উদ্ধার হওয়া ব্যক্তিদের স্বজনদের কাছে ফেরত পাঠানোর জন্য তাদের টেকনাফ থানায় হস্তান্তর করা হয়েছে।</p>