<p>লেবাননের দক্ষিণাঞ্চলে নতুন করে বিমান হামলা ও গোলাবর্ষণ করেছে ইসরাইলি বাহিনী। বুধবার (২৯ এপ্রিল) ভোরে লেবাননের হানিন শহরে এ হামলা চালানো হয়।</p>

<p>লেবাননের রাষ্ট্রীয় সংবাদ সংস্থা ন্যাশনাল নিউজ এজেন্সি জানিয়েছে, ভোরে হানিন শহরে ইসরাইলি বিমান হামলায় বেশ কিছু ঘরবাড়ি বিধ্বস্ত হয়েছে। এর আগে গতকাল মঙ্গলবার রাতে নাকুরা শহরেও হামলা চালায়। সেখান থেকে রাতভর বিকট বিস্ফোরণের শব্দ শোনা গেছে।</p>

<p>এনএনএর প্রতিবেদন অনুযায়ী, একই সময় খিয়াম শহরে বিমান হামলা ও গুলিবর্ষণ করেছেন ইসরাইলি সেনারা। দক্ষিণ লেবাননের সীমান্ত এলাকায় গত কয়েক দিন ধরেই পাল্টাপাল্টি হামলার তীব্রতা বেড়েছে।</p>

<p>এদিকে মার্কিন সম্প্রচারমাধ্যম সিএনএন জানিয়েছে, ঘোষিত যুদ্ধবিরতি উপেক্ষা করে লেবাননের দক্ষিণাঞ্চলজুড়ে গতকাল ইসরাইলি বাহিনীর চালানো ভয়াবহ হামলায় অন্তত আটজন নিহত হয়েছেন। দেশটির রাষ্ট্রীয় সংবাদমাধ্যম ও জাতীয় কর্তৃপক্ষ এ তথ্য জানিয়েছে।</p>