<p>বিদ্যুৎ, জ্বালানি ও খনিজ সম্পদ প্রতিমন্ত্রী অনিন্দ্য ইসলাম অমিত বলেন, গৃহস্থালি পর্যায়ে জ্বালানি ব্যবহারে স্বস্তি আনতে সরকার নারীদের জন্য এলপিজি কার্ড চালুর পরিকল্পনা গ্রহণ করেছে। এর মাধ্যমে স্বল্পমূল্যে এলপিজি সরবরাহ নিশ্চিত করে পরিবারের দৈনন্দিন জীবনযাত্রা সহজ করা হবে।</p>

<p>বুধবার (২৯ এপ্রিল) সংসদ অধিবেশনে রাষ্ট্রপতির ভাষণের ওপর আনীত ধন্যবাদ প্রস্তাবের আলোচনায় অংশ নিয়ে তিনি এই কথা বলেন।</p>

<p>এছাড়াও, যশোর অঞ্চলে চিকিৎসা অবকাঠামোর ঘাটতি দূর করা এবং সাধারণ মানুষের জীবনযাত্রা সহজ করতে সরকারের বিভিন্ন উদ্যোগের কথা তুলে ধরেন প্রতিমন্ত্রী।</p>

<p>উন্নত চিকিৎসার অভাবে যশোরসহ বিভিন্ন অঞ্চলের মানুষকে ঢাকাসহ বড় বড় শহরে যাওয়ার পথে প্রাণ হারাতে হচ্ছে। এ প্রেক্ষাপটে যশোরে দীর্ঘদিন ধরে অচল থাকা করোনারি কেয়ার ইউনিট দ্রুত চালুর প্রয়োজনের ওপর জোর দেন তিনি।</p>

<p>প্রতিমন্ত্রী জানান, যশোরে ৫০০ শয্যা বিশিষ্ট একটি মেডিকেল কলেজ হাসপাতাল নির্মাণের কাজ শুরু হয়েছে, যা বাস্তবায়ন হলে স্থানীয় পর্যায়ে উন্নত চিকিৎসা সেবা নিশ্চিত হবে এবং রোগীদের দূরপাল্লার যাত্রার প্রয়োজন কমে আসবে।</p>

<p>তিনি আরও বলেন, পানি ব্যবস্থাপনা ও কৃষি উন্নয়নের লক্ষ্যে খাল পুনঃখনন কার্যক্রম হাতে নেওয়া হয়েছে, যা স্থানীয় অর্থনীতি ও কৃষি উৎপাদন বৃদ্ধিতে সহায়ক হবে।</p>

<p>প্রতিমন্ত্রী বলেন, এসব উদ্যোগ শুধু অবকাঠামো উন্নয়ন নয়, বরং মানুষের মৌলিক চাহিদা পূরণ এবং জীবনমান উন্নয়নের সঙ্গে সরাসরি সম্পর্কিত। তিনি আশাবাদ ব্যক্ত করেন, চলমান উন্নয়ন কার্যক্রম বাস্তবায়ন হলে যশোরসহ দেশের বিভিন্ন অঞ্চলের মানুষের ভোগান্তি কমবে।</p>

<p>তিনি রাজনৈতিক সহনশীলতা ও ঐক্যের ওপর গুরুত্বারোপ করে বলেন, মতভেদ থাকলেও দেশের উন্নয়ন ও জনগণের স্বার্থে সবাইকে একসঙ্গে কাজ করতে হবে।</p>