<p>দেশের অন্যতম বৃহৎ ধর্মীয় সমাবেশ চরমোনাই মাহফিলকে ঘিরে আধ্যাত্মিক পরিবেশের পাশাপাশি রাজনৈতিক অঙ্গনেও তৈরি হয়েছে নতুন আলোচনা। জাতীয় নাগরিক পার্টি (এনসিপি)-এর মুখপাত্র আসিফ মাহমুদ সজীব ভূঁইয়ার নেতৃত্বে দলের একটি উচ্চপর্যায়ের প্রতিনিধিদল বৃহস্পতিবার (২ এপ্রিল) সকালে বরিশালের ঐতিহ্যবাহী চরমোনাই দরবারে পৌঁছেছেন। তাদের আগমনকে কেন্দ্র করে মাহফিল প্রাঙ্গণে উপস্থিত লাখো মুসল্লি ও দর্শনার্থীদের মধ্যে বাড়তি আগ্রহ ও কৌতূহল লক্ষ্য করা গেছে।</p>

<p>মাহফিল সূত্রে জানা যায়, ভোরে ফজরের নামাজ আদায়ের পরপরই এনসিপির প্রতিনিধিদল চরমোনাই পীর ও আমীরুল মুজাহিদীন মুফতী সৈয়দ মুহাম্মাদ রেজাউল করীমের বয়ানে অংশগ্রহণ করেন। তার বয়ানে ইসলামি মূল্যবোধ, নৈতিকতা, সামাজিক দায়বদ্ধতা এবং দেশ-জাতির কল্যাণে করণীয় বিষয়ে গুরুত্বপূর্ণ দিকনির্দেশনা তুলে ধরা হয়। লাখো মানুষের উপস্থিতিতে বয়ানটি মাহফিলের অন্যতম আকর্ষণ হিসেবে বিবেচিত হয়।</p>

<p>বয়ান শেষে পীর সাহেবের সঙ্গে এনসিপি প্রতিনিধিদলের একটি সংক্ষিপ্ত কিন্তু তাৎপর্যপূর্ণ ঘরোয়া মতবিনিময় সভা অনুষ্ঠিত হয়। সংশ্লিষ্ট সূত্রে জানা গেছে, এ সময় দেশের বর্তমান সামাজিক ও রাজনৈতিক প্রেক্ষাপট, ধর্মীয় মূল্যবোধের চর্চা এবং জনসম্পৃক্ত নৈতিক রাজনীতির গুরুত্ব নিয়ে আলোচনা হয়।</p>

<p>মতবিনিময় সভায় উপস্থিত ছিলেন ইসলামী আন্দোলন বাংলাদেশের যুগ্ম মহাসচিব ও মুখপাত্র মাওলানা গাজী আতাউর রহমান, যুগ্ম মহাসচিব ইঞ্জিনিয়ার আশরাফুল আলম, এনসিপির যুগ্ম আহ্বায়ক সারোয়ার তুষার, যুগ্ম সদস্য সচিব ফয়সাল মাহমুদ শান্ত, কেন্দ্রীয় সংগঠক ও ন্যাশনাল ওলামা অ্যালায়েন্সের সদস্য সচিব মাওলানা সানাউল্লাহ খান, কেন্দ্রীয় সদস্য হামজা মাহবুব, বৈষম্যবিরোধী ছাত্র আন্দোলনের কেন্দ্রীয় সভাপতি রিফাত রশীদ, ছাত্রনেতা ও সাবেক ডাকসু ভিপি প্রার্থী আব্দুল কাদের এবং জাতীয় ছাত্রশক্তির নেতা যোবায়ের হোসেনসহ আরও অনেকে।</p>

<p>চরমোনাই মাহফিলের মিডিয়া সমন্বয়ক কেএম শরীয়াতুল্লাহ জানিয়েছেন, এনসিপির প্রতিনিধিদল সারাদিন দরবার প্রাঙ্গণে অবস্থান করবে এবং মাহফিলের বিভিন্ন কর্মসূচিতে অংশগ্রহণ করবে।</p>

<p>তিনি আরও জানান, বাদ জোহর অনুষ্ঠিতব্য প্রধান মঞ্চে এনসিপির মুখপাত্র আসিফ মাহমুদ সজীব ভূঁইয়া বক্তব্য রাখবেন বলে নির্ধারিত রয়েছে। তার বক্তব্যকে ঘিরে ইতোমধ্যে অংশগ্রহণকারীদের মধ্যে ব্যাপক আগ্রহ তৈরি হয়েছে।</p>

<p>এদিকে, চরমোনাই মাহফিলকে কেন্দ্র করে বরিশালসহ আশপাশের জেলাগুলোতে উৎসবমুখর পরিবেশ বিরাজ করছে। দেশ-বিদেশ থেকে আগত লাখো মুসল্লির পদচারণায় মুখর হয়ে উঠেছে পুরো এলাকা। দিনব্যাপী দোয়া, জিকির, বয়ান এবং ধর্মীয় আলোচনায় অংশ নিচ্ছেন আগতরা।</p>

<p>বিশ্লেষকদের মতে, ধর্মীয় এই বৃহৎ সমাবেশে বিভিন্ন রাজনৈতিক দলের নেতাদের অংশগ্রহণ একদিকে যেমন জনসম্পৃক্ততা বাড়ায়, অন্যদিকে সমাজে ধর্মীয় ও রাজনৈতিক সংলাপের ক্ষেত্রও তৈরি করে। ফলে চরমোনাই মাহফিল শুধু একটি ধর্মীয় অনুষ্ঠানেই সীমাবদ্ধ নয়, বরং জাতীয় প্রেক্ষাপটে এটি গুরুত্বপূর্ণ সামাজিক ও রাজনৈতিক তাৎপর্যও বহন করছে।</p>