<p>কৌশলগত হরমুজ প্রণালীর কাছে উপসাগরে অবস্থিত দুটি বিতর্কিত দ্বীপে নিজেদের ভূখণ্ড থেকে হামলা চালানোর অনুমতি না দেওয়ার জন্য আজ শনিবার ইরানের সামরিক বাহিনী সংযুক্ত আরব আমিরাতকে সতর্ক করেছে।</p>

<p>তাসনিম সংবাদ সংস্থার মাধ্যমে প্রকাশিত এক বিবৃতিতে সামরিক বাহিনীর অপারেশনাল কমান্ড খাতাম আল-আনবিয়া বলেন, &lsquo;আমরা সংযুক্ত আরব আমিরাতকে সতর্ক করছি যে, পারস্য উপসাগরে অবস্থিত ইরানের আবু মুসা ও গ্রেটার তুনব দ্বীপের বিরুদ্ধে যদি তাদের ভূখণ্ড থেকে কোনো ধরনের আগ্রাসন চালানো হয়, তবে ইরানের শক্তিশালী সশস্ত্র বাহিনী সংযুক্ত আরব আমিরাতের রাস আল খাইমাহ-তে তীব্র হামলা চালাবে।&rsquo;</p>

<p>আবু মুসা ও গ্রেটার টান্ব দ্বীপসমূহ দীর্ঘদিন ধরে দুই দেশের মধ্যে বিরোধের কারণ হয়ে আছে।</p>

<p>এই দ্বীপগুলো ইরানের নিয়ন্ত্রণে রয়েছে। কিন্তু সংযুক্ত আরব আমিরাত দ্বীপগুলোর মালিকানা দাবি করে আসছে।</p>

<p>দ্বীপগুলো হরমুজ প্রণালীর প্রবেশ পথের কাছে উপসাগরে অবস্থিত। এখান দিয়েই সাধারণত বিশ্বের প্রায় এক-পঞ্চমাংশ তেল পরিবহন করা হয়।</p>

<p>কিন্তু আঞ্চলিক যুদ্ধের কারণে সামুদ্রিক চলাচল ব্যাহত হয়েছে, যা ২৮শে ফেব্রুয়ারি ইরানের ওপর মার্কিন-ইসরাইলি হামলার মাধ্যমে শুরু হয়েছে এবং তারপর থেকে মধ্যপ্রাচ্য জুড়ে ছড়িয়ে পড়েছে।</p>

<p>ইরান অভিযোগ করেছে যে উপসাগরীয় দেশগুলো তাদের ভূখণ্ড থেকে মার্কিন বাহিনীকে আক্রমণ চালানোর অনুমতি দিচ্ছে এবং যুদ্ধ চলাকালীন এ সব দেশে &lsquo;মার্কিন স্বার্থ&rsquo; হিসেবে যেগুলোকে তারা চিহ্নিত করে এবং সেগুলোর বিরুদ্ধে তারা ক্ষেপণাস্ত্র ও ড্রোন হামলা চালিয়েছে। সুত্র: এএফপি</p>