<p>বাংলার যুক্তিবাদী চিন্তার অন্যতম পথিকৃৎ ও স্বশিক্ষিত দার্শনিক আরজ আলী মাতুব্বরের স্মৃতি আজ নিঃশব্দে হারিয়ে যেতে বসেছে অবহেলা ও অযত্নে। দর্শন, বিজ্ঞান ও মানবিক চিন্তার বিস্তৃত পরিসরে নিজের স্বতন্ত্র অবস্থান তৈরি করা এই চিন্তাবিদের বসতভিটা ও ব্যক্তিগত লাইব্রেরি বর্তমানে কোনো ধরনের সংরক্ষণ ছাড়াই পড়ে আছে বরিশালের প্রত্যন্ত লামচরী গ্রামে।</p>

<p>সরেজমিনে দেখা গেছে, যে বাড়িতে বসে তিনি একসময় যুক্তি, প্রশ্ন ও চিন্তার আলো ছড়িয়ে দিয়েছিলেন, সেই বাড়িতেই এখন বসবাস করছেন তার উত্তরসূরিরা। কিন্তু বাড়িটি কিংবা তার স্মৃতিবাহী নিদর্শনগুলোর রক্ষণাবেক্ষণে নেই কোনো প্রাতিষ্ঠানিক উদ্যোগ। সময়ের ছাপ আর অবহেলার চিহ্ন স্পষ্ট সর্বত্র।</p>

<p>জানা যায়, জীবনের এক পর্যায়ে একটি সামাজিক ঘটনার অভিঘাত তাকে গভীরভাবে নাড়া দেয়। মৃত মায়ের ছবি তোলাকে কেন্দ্র করে সমাজের রোষানলে পড়ার সেই অভিজ্ঞতা থেকেই তার মধ্যে জন্ম নেয় প্রশ্ন করার সাহস, যা পরবর্তীতে তাকে নিয়ে যায় যুক্তিবাদী দর্শনের এক অনন্য যাত্রায়।</p>

<p>তার নিজ হাতে গড়া লাইব্রেরিটি, যা একসময় ছিল জ্ঞানচর্চার প্রাণকেন্দ্র, এখন তালাবদ্ধ ও ধুলিধূসর। ভেতরে পড়ে আছে তার ব্যবহৃত বই, নথিপত্র, পোশাকসহ বহু স্মারক। যথাযথ সংরক্ষণের অভাবে এসব মূল্যবান নিদর্শন নষ্ট হয়ে যাওয়ার আশঙ্কা তৈরি হয়েছে। পরিবারের দাবি, ইতোমধ্যেই তার অনেক গুরুত্বপূর্ণ পাণ্ডুলিপি হারিয়ে গেছে।</p>

<p>দার্শনিকের ছোট মেয়ে ক্ষোভ ও আক্ষেপের সঙ্গে বলেন, &ldquo;আমার বাবার লেখা অনেক পাণ্ডুলিপি নেই। কেউ নিয়ে গিয়ে বই প্রকাশ করছে। আমরা কোনো আর্থিক সুবিধা চাই না, শুধু চাই, এই বাড়ি আর লাইব্রেরিটা যেন সংরক্ষণ করা হয়।&rdquo;</p>

<p>এলাকাবাসীরাও একই সুরে কথা বলেছেন, ছোটবেলায় আমরা তাকে দেখেছি, কিন্তু তখন বুঝিনি উনি কত বড় মাপের মানুষ। এখন উপলব্ধি করি, কিন্তু তার স্মৃতি রক্ষায় কোনো কার্যকর উদ্যোগ নেই। মাঝে কিছু লোক এসেছিল, খোঁজ নিয়েছিল, তারপর আর কিছুই হয়নি।</p>

<p>সংশ্লিষ্টদের মতে, রাষ্ট্রীয় বা প্রাতিষ্ঠানিক উদ্যোগে তার বসতভিটা সংরক্ষণ করে একটি গবেষণা কেন্দ্র বা স্মৃতি জাদুঘরে রূপান্তর করা হলে নতুন প্রজন্ম তার চিন্তা ও দর্শনের সঙ্গে পরিচিত হওয়ার সুযোগ পাবে।</p>

<p>যে মানুষটি সারাজীবন অন্ধ বিশ্বাসের বিরুদ্ধে যুক্তির আলো জ্বালিয়েছেন, প্রশ্ন করতে শিখিয়েছেন, আজ তার নিজের স্মৃতিই হারিয়ে যাচ্ছে সময়ের গহ্বরে। দ্রুত উদ্যোগ না নিলে দেশের চিন্তা-চেতনার ইতিহাসে এক গুরুত্বপূর্ণ অধ্যায় হারিয়ে যাওয়ার আশঙ্কা করছেন সচেতন মহল।</p>