<p>জাতীয় পার্টি থেকে পদত্যাগ করে বিএনপিতে যোগ দিয়েছেন দুই শতাধিক নেতাকর্মী। তারা ময়মনসিংহ-৫ (মুক্তাগাছা) আসনে ধানের শীষ প্রার্থী এবং ময়মনসিংহ দক্ষিণ জেলা বিএনপির আহ্বায়ক আলহাজ্ব জাকির হোসেন বাবলুকে ফুলেল শুভেচ্ছা জানান।&nbsp;</p>

<p>সোমবার (১২ জানুয়ারি) বিকেলে মুক্তাগাছা পৌরসভার নন্দিবাড়ী মিনি স্টেডিয়াম এলাকায় আনুষ্ঠানিকভাবে জাতীয় পার্টির নেতা ও কর্মীরা বিএনপিতে যোগদান করেছেন। &nbsp;</p>

<p>মুক্তাগাছা উপজেলার জাপার সিনিয়র যুগ্ম আহ্বায়ক ও সাবেক পৌর কাউন্সিলর মির্জা আবুল কাশেম এবং সাবেক ইউপি চেয়ারম্যান মাহাবুবুল আলম ফকিরের নেতৃত্বে বিএনপিতে যোগদান করেন। &nbsp;</p>

<p>মির্জা আবুল কাশেম খবরের সত্যতা নিশ্চিত করে বলেন, &lsquo;আমি ১৯৮৬ সালে যুবদলের সদস্য ছিলাম। এরপর জাতীয় পার্টিতে যোগদান করি। কিন্তু বর্তমান সময়ের বিবেচনায় এবং এলাকার উন্নয়নের স্বার্থে উপজেলাসহ বিভিন্ন ইউনিয়নের&nbsp;দুই শতাধিক নেতা ও কর্মীদের নিয়ে বিএনপিতে যোগদান করেছি। এর আগে আমরা সবাই গত ৫ জানুয়ারি একযোগে জাতীয় পার্টি থেকে পদত্যাগ করেছি।&rsquo; &nbsp;</p>

<p>শহর জাতীয় পার্টির সভাপতি বাবুল বলেন, &lsquo;আমরা স্বজ্ঞানে কোনো চাপ বা প্রভাব ছাড়াই জাতীয় পার্টি থেকে বিএনপিতে যোগদান করেছি।&rsquo; &nbsp;</p>

<p>যোগদানকারীদের স্বাগত জানিয়ে ময়মনসিংহ-৫ (মুক্তাগাছা) আসনে ধানের শীষ প্রার্থী আলহাজ জাকির হোসেন বাবলু বলেন, &lsquo;যারা যোগদান করেছে, তাদের বেশির ভাগ আগে বিএনপি করতো। এখন ঘরের ছেলেরা আবার ঘরে ফিরে এসেছে, আমি তাদের স্বাগত জানিয়েছি। আশা করছি রাষ্ট্র মেরামতে বিএনপির ৩১ দফা বাস্তবায়নে তারা অংশ নিয়ে আসন্ন নির্বাচনে ধানের শীষের পক্ষে কার্যকর ভূমিকা রাখবে।&rsquo; &nbsp;</p>

<p>বিএনপিতে যোগদান অনুষ্ঠানে উপস্থিত ছিলেন, উপজেলা বিএনপির আহ্বায়ক হাবিবুর রহমান খান রতন, সিনিয়র যুগ্ম আহ্বায়ক কামরুজ্জামান লেবু, যুগ্ম আহ্বায়ক হাফিজুর রহমান মঞ্জু, পৌর বিএনপির আহ্বায়ক শহীদুল ইসলাম, সাধারণ সম্পাদক মোর্শেদুজ্জামান প্রমুখ । &nbsp;</p>