<p>&lrm;&lrm;তুরস্কের টোকাত গাজি ওসমানপাশা ইউনিভার্সিটির ভিজিটিং স্কলার প্রোগ্রামে অংশগ্রহণের সুযোগ পাচ্ছে কুমিল্লা বিশ্ববিদ্যালয়ের (কুবি) ১০ জন শিক্ষক ও শিক্ষার্থী।</p>

<p>&lrm;বুধবার (২২ এপ্রিল) বিশ্ববিদ্যালয়ের আন্তর্জাতিক সম্পর্ক দপ্তর ও আইকিউএসি&rsquo;র যৌথ আয়োজনে বিশ্ববিদ্যালয়ের ভার্চুয়াল কক্ষে অনুষ্ঠিত এক সেমিনারে এ তথ্য জানান টোগুর র&zwj;্যাংকিংস অ্যান্ড প্রোটোকল অফিসের প্রধান ড. মারভে কোনইয়ার।</p>

<p>&lrm;কুবির আন্তর্জাতিক সম্পর্ক দপ্তর সূত্রে জানা যায়, এ কর্মসূচির মেয়াদ সর্বনিম্ন ৭ দিন থেকে সর্বোচ্চ ২ মাস। এই সময়ে অংশগ্রহণকারীদের আবাসন ও খাদ্যের ব্যবস্থা করবে তুরস্কের বিশ্ববিদ্যালয়টি। আবেদনের শেষ তারিখ ২৫ এপ্রিল নির্ধারণ করা হলেও সময়সীমা আরও বাড়ানো হতে পারে।</p>

<p>&lrm;ভিজিটিং স্কলার প্রোগ্রাম সম্পর্কে শিক্ষক ও শিক্ষার্থীদের বিস্তারিত ধারণা দিতে কুমিল্লা বিশ্ববিদ্যালয়ের ভার্চুয়াল অডিটোরিয়ামে আয়োজিত সেমিনারে তুরস্ক থেকে অনলাইনে যুক্ত ছিলেন ড. মারভে কোনইয়ার এবং প্রোগ্রামের পরিচালক এমিনে দেমির।</p>

<p>সেমিনারে উপস্থিত ছিলেন কুমিল্লা বিশ্ববিদ্যালয়ের উপাচার্য অধ্যাপক ড. মো. হায়দার আলী, ট্রেজারার অধ্যাপক ড. মো. সোলাইমান, প্রক্টর অধ্যাপক ড. মো. আব্দুল হাকিম, আইকিউএসি&rsquo;র পরিচালক অধ্যাপক ড. মোহাম্মদ সায়েদুর রহমান, বিভিন্ন অনুষদের ডিন, বিভাগীয় চেয়ারম্যান, শিক্ষক ও শিক্ষার্থীরা। অনুষ্ঠান পরিচালনা করেন আন্তর্জাতিক সম্পর্ক দপ্তরের ভারপ্রাপ্ত পরিচালক মশিউর রহমান।</p>

<p>&lrm;ড. মারভে কোনইয়ার বলেন, &lsquo;এ বছর কুমিল্লা বিশ্ববিদ্যালয় থেকে ১০ জনকে ভিএসপি প্রোগ্রামে অংশগ্রহণের সুযোগ দেওয়া হবে। তারা টোগুর অতিথি হিসেবে সেখানে যাবেন এবং কুমিল্লা বিশ্ববিদ্যালয়ের সঙ্গে এ চুক্তি ও একাডেমিক সহযোগিতা দুই প্রতিষ্ঠানের জন্যই ইতিবাচক ফল বয়ে আনবে।&rsquo;</p>

<p>&lrm;সেমিনারে উপাচার্য অধ্যাপক ড. মো. হায়দার আলী বলেন, &lsquo;এটি কুমিল্লা বিশ্ববিদ্যালয়ের জন্য একটি গুরুত্বপূর্ণ মাইলফলক। এই উদ্যোগ বিশ্ববিদ্যালয়ের জন্য নতুন সম্ভাবনার দ্বার খুলে দেবে। শিক্ষক ও শিক্ষার্থীদের স্বতঃস্ফূর্ত অংশগ্রহণের মাধ্যমে এ অর্জন আরও অর্থবহ হবে।&rsquo;</p>

<p>&lrm;তিনি আরও বলেন, &lsquo;তুরস্ক ছাড়াও চীনসহ আরও কয়েকটি দেশের সঙ্গে একাডেমিক সহযোগিতা বাড়ানোর চেষ্টা চলছে। এসব উদ্যোগ বাস্তবায়িত হলে বিশ্ববিদ্যালয় জাতীয় ও আন্তর্জাতিক পর্যায়ে আরও শক্ত অবস্থান তৈরি করতে পারবে।&rsquo;</p>

<p>&lrm;আন্তর্জাতিক সম্পর্ক দপ্তরের ভারপ্রাপ্ত পরিচালক মশিউর রহমান বলেন, &lsquo;গত প্রায় ছয় মাস ধরে বিভিন্ন দেশের বিশ্ববিদ্যালয়ের সঙ্গে যে সমঝোতা ও একাডেমিক সহযোগিতার উদ্যোগ নেওয়া হয়েছে, এটি তার প্রথম বাস্তব ফল।&rsquo;</p>

<p>&lrm;তিনি আরও বলেন, &lsquo;এ কর্মসূচিতে কুমিল্লা বিশ্ববিদ্যালয়ের শিক্ষক এবং মাস্টার্স ও পিএইচডি পর্যায়ের শিক্ষার্থীরা আবেদন করতে পারবেন। অনেকের কাছেই এ ধরনের সুযোগ নতুন হওয়ায় সেমিনারের মাধ্যমে একটি প্রাথমিক ধারণা দেওয়ার চেষ্টা করা হয়েছে। একই সঙ্গে তুরস্ক থেকে যুক্ত অতিথিরা কর্মসূচির বাস্তবায়ন প্রক্রিয়া তুলে ধরেন এবং অংশগ্রহণকারীদের বিভিন্ন প্রশ্নের উত্তর দেন।&rsquo;</p>