<p>পিরোজপুরে সড়ক উন্নয়ন প্রকল্পকে ঘিরে পরিবেশগত প্রভাব মূল্যায়ন (ইআইএ) বিষয়ক এক গুরুত্বপূর্ণ মতবিনিময় সভা অনুষ্ঠিত হয়েছে। সড়ক পরিবহন ও সেতু মন্ত্রণালয়ের অধীন সড়ক ও জনপথ অধিদপ্তর কর্তৃক বাস্তবায়নাধীন &ldquo;রোড ট্রান্সপোর্ট কানেক্টিভিটি ইমপ্রুভমেন্ট প্রজেক্ট প্রিপারেটরি ফ্যাসিলিটি প্রকল্পের আওতায় এই সভার আয়োজন করা হয়।</p>

<p>রবিবার (২৬ এপ্রিল) সকাল ১০টা ৩০ মিনিটে পিরোজপুর সদর উপজেলার ৬নং শারিকতলা-ডুমরিতলা ইউনিয়ন পরিষদ কার্যালয়ের সভাকক্ষে অনুষ্ঠিত এ সভায় প্রকল্পের আওতাধীন বরিশাল-ঝালকাঠি-পিরোজপুর-বাগেরহাট-খুলনা স্থলবন্দর সড়কের পরিবেশগত ও সামাজিক প্রভাব নিয়ে বিস্তারিত আলোচনা করা হয়।</p>

<p>সভায় সংশ্লিষ্ট এলাকার জনপ্রতিনিধি, সরকারি কর্মকর্তা, শিক্ষক, ইমাম, ব্যবসায়ী, কৃষক, নারী প্রতিনিধি, সাংবাদিকসহ বিভিন্ন শ্রেণি-পেশার স্থানীয় অংশীজনরা উপস্থিত ছিলেন। অংশগ্রহণকারীরা সড়ক উন্নয়ন কার্যক্রমের সম্ভাব্য ইতিবাচক দিক যেমন যোগাযোগ ব্যবস্থার উন্নয়ন, অর্থনৈতিক কার্যক্রম বৃদ্ধি এবং কর্মসংস্থানের সুযোগ সৃষ্টির বিষয়টি তুলে ধরেন।</p>

<p>তবে একই সঙ্গে তারা পরিবেশগত ঝুঁকি, কৃষিজমি ক্ষতি, জলাবদ্ধতা সৃষ্টি, শব্দ ও বায়ু দূষণসহ সম্ভাব্য নেতিবাচক প্রভাব নিয়েও উদ্বেগ প্রকাশ করেন। বিশেষ করে স্থানীয় বাসিন্দারা প্রকল্প বাস্তবায়নের সময় পরিবেশ সুরক্ষা, ক্ষতিগ্রস্তদের যথাযথ ক্ষতিপূরণ এবং টেকসই পরিকল্পনার ওপর গুরুত্বারোপ করেন।</p>

<p>সভায় প্রকল্প সংশ্লিষ্ট কর্মকর্তারা জানান, ইআইএ কার্যক্রমের মাধ্যমে প্রাপ্ত মতামতগুলো বিবেচনায় নিয়ে একটি পরিবেশবান্ধব ও জনবান্ধব পরিকল্পনা প্রণয়ন করা হবে। তারা আশ্বাস দেন যে, প্রকল্প বাস্তবায়নে স্থানীয় জনগণের স্বার্থ ও পরিবেশ সুরক্ষা সর্বোচ্চ গুরুত্ব পাবে।</p>

<p>মতবিনিময় সভাটি অংশীজনদের মতামত নেয়ার একটি গুরুত্বপূর্ণ প্ল্যাটফর্ম হিসেবে বিবেচিত হয়েছে, যা প্রকল্প বাস্তবায়নে ইতিবাচক ভূমিকা রাখবে বলে সংশ্লিষ্টরা আশা প্রকাশ করেন।</p>