<p>আবারও বিশ্বমঞ্চে আলোকিত হচ্ছেন আন্তর্জাতিক খ্যাতিসম্পন্ন কণ্ঠশিল্পী রুনা লায়লা। শিল্পকলায় অসামান্য অবদানের স্বীকৃতিস্বরূপ তাকে ভারতের মর্যাদাপূর্ণ &lsquo;মিনার-এ-দিল্লি&rsquo; সম্মাননায় ভূষিত করা হচ্ছে।</p>

<p>আগামী ৪ মে থেকে শুরু হতে যাওয়া ১৫তম দিল্লি আন্তর্জাতিক চলচ্চিত্র উৎসবে তার হাতে এই অনন্য সম্মান তুলে দেওয়া হবে। ভারতের চলচ্চিত্র ও সম্প্রচার মন্ত্রণালয়ের একটি অঙ্গ সংস্থা হিসেবে কাজ করে দিল্লি আন্তর্জাতিক চলচ্চিত্র উৎসব।</p>

<p>বুধবার (২৯ এপ্রিল) নিজের ভেরিফায়েড সামাজিক যোগাযোগমাধ্যমে &lsquo;মিনার-এ-দিল্লি&rsquo; পুরস্কার প্রসঙ্গে রুনা লায়লা লেখেন, &lsquo;&lsquo;মর্যাদাপূর্ণ &lsquo;মিনার-এ-দিল্লি&rsquo; সম্মানে ভূষিত করার নিমন্ত্রণের জন্য দিল্লি আন্তর্জাতিক চলচ্চিত্র উৎসব কর্তৃপক্ষকে অসংখ্য ধন্যবাদ। এর অপেক্ষায় রইলাম&hellip; দেখা হবে সেখানে!&rsquo;&rsquo;</p>

<p>সম্প্রতি রুনা লায়লাকে একটি চিঠি পাঠিয়ে উৎসবের প্রতিষ্ঠাতা ও সভাপতি রাম কিশোর পরচা লেখেন, &lsquo;&lsquo;কয়েক দশক ধরে আপনার সুমধুর কণ্ঠ এবং বর্ণাঢ্য শৈল্পিক যাত্রা ভারত ও বাংলাদেশের কোটি কোটি মানুষের হৃদয় ছুঁয়েছে। আমাদের অনেকের কাছে আপনার গান শুধু সংগীত নয়, বরং আবেগ, স্মৃতি এবং আমাদের দুই দেশের মধ্যে এক সুন্দর সেতুবন্ধন। সংগীত ও চলচ্চিত্রে আপনার অবদান এমন এক সাংস্কৃতিক ঐতিহ্য সৃষ্টি করেছে, যা আগামী প্রজন্মকে অনুপ্রাণিত করে যাবে।&rsquo;&rsquo;</p>

<p>রাম কিশোর পরচা আরও লেখেন, &lsquo;&lsquo;আপনি পুরস্কারটি গ্রহণ করলে আমাদের জন্য এক বিরাট আশীর্বাদ হবে। এটি শুধু ভারত ও বাংলাদেশের মধ্যকার সৌহার্দ্যপূর্ণ সম্পর্ককে আরও উন্নতই করবে না, বরং আরও শক্তিশালী করবে।&rsquo;&rsquo;</p>

<p>নয়াদিল্লিতে ভারতের সংস্কৃতি মন্ত্রণালয়ের অধীন ইন্দিরা গান্ধী ন্যাশনাল সেন্টার ফর দ্য আর্টস এবং ড. আম্বেদকার আন্তর্জাতিক কেন্দ্রে উৎসবটি অনুষ্ঠিত হবে। এবারের আসরে বিশ্ব জুড়ে নারী ক্ষমতায়ন, সামাজিক ও শিশুবিষয়ক চলচ্চিত্র এবং নারী নির্মাতাদের উৎসাহিত করা হবে।</p>

<p>এর আগে &lsquo;মিনার-এ-দিল্লি&rsquo; সম্মাননা পেয়েছেন ভারতীয় অভিনেত্রী-নৃত্যশিল্পী জোহরা সেহগাল (২০১২), শ্রীলঙ্কার সাবেক রাষ্ট্রপতি মৈত্রীপালা সিরিসেনা (২০১৫) ও &lsquo;মেরা নাম জোকার&rsquo; ছবির রুশ অভিনেত্রী সেনিয়া রেবেক্কানা (২০১৬)।</p>