<p>ঢাকা বিশ্ববিদ্যালয় সাংবাদিক সমিতির (ডুজা) সদস্যদের ওপর ছাত্রদলের হামলার ঘটনায় তীব্র নিন্দা ও প্রতিবাদ জানিয়েছে গোপালগঞ্জ বিজ্ঞান ও প্রযুক্তি বিশ্ববিদ্যালয় সাংবাদিক সমিতি (গোবিপ্রবিসাস)। একইসাথে ঘটনার সাথে জড়িতদের বিরুদ্ধে দ্রুত বিচার নিশ্চিত করার দাবি জানিয়েছে সংগঠনটি।</p>

<p>শুক্রবার (১৪ এপ্রিল) গোবিপ্রবিসাসের সভাপতি মো. রাসেল হোসেন ও সাধারণ সম্পাদক মো: নাঈম আশরাফ খাঁন এক যৌথ বিবৃতিতে এ নিন্দা ও প্রতিবাদ জানান।</p>

<p>বিবৃতিতে বলা হয়, বৃহস্পতিবার (২৩ এপ্রিল) সন্ধ্যায় রাজধানীর শাহবাগ থানার সামনে এবং থানা চত্বরে ঢাকা বিশ্ববিদ্যালয় সাংবাদিক সমিতির সদস্যদের ওপর ছাত্রদলের নেতা-কর্মীদের সংঘবদ্ধ হামলার ঘটনায় অন্তত ১৬ জন সাংবাদিক আহত হন। আহতদের মধ্যে রয়েছেন ঢাকা বিশ্ববিদ্যালয় সাংবাদিক সমিতির সভাপতি মানজুর হোসেন মাহি, সাধারণ সম্পাদক লিটন ইসলাম। এছাড়া সাংবাদিক শামসুদ্দৌজা নবাব, মোহাম্মদ ইফতেখার হোসেন সিফাত, হারুন ইসলাম, আসাদুজ্জামান খান এবং নাইমুর রহমান ইমন।</p>

<p>বিবৃতিতে আরো বলা হয়, ছাত্রদলের কিছু নেতাকর্মী প্রথমে সাংবাদিকদের পেশাগত দায়িত্ব পালনে বাধা দেয়, তাদের ভিডিও ধারণে নিষেধাজ্ঞা আরোপ করে এবং অশালীন ভাষায় গালিগালাজ করে। এরপর তারা সংঘবদ্ধভাবে আক্রমণ চালিয়ে সাংবাদিকদের ওপর শারীরিকভাবে চড়াও হয়। এই ধরনের আচরণ কেবল আইন বিরোধীই নয়, বরং এটি একটি সংগঠিত সন্ত্রাসী মানসিকতার বহিঃপ্রকাশ, যা গণতান্ত্রিক পরিবেশকে ভীতসন্ত্রস্ত করে তোলার অপচেষ্টা।</p>

<p>এ ঘটনায় গোবিপ্রবি সাংবাদিক সমিতি অবিলম্বে জড়িত সকল হামলাকারীকে শনাক্ত করে আইনের আওতায় এনে দৃষ্টান্তমূলক শাস্তি নিশ্চিত করার দাবি জানান। একইসঙ্গে ক্যাম্পাসে কর্মরত সাংবাদিকদের নিরাপত্তা নিশ্চিত করতে কার্যকর পদক্ষেপ গ্রহণের আহ্বান জানান।</p>