<p>বরিশালের বানারীপাড়া উপজেলায় আকস্মিক কালবৈশাখী ঝড়ে ঘরের ওপর বিশাল গাছ ভেঙে পড়ে ইয়াসমিন (৩৩) নামের এক গৃহবধূ নিহত হয়েছেন। এ ঘটনায় তার সাত বছর বয়সী ছেলে জিসান গুরুতর আহত হয়ে মৃত্যুর সঙ্গে লড়াই করছে।</p>

<p>শনিবার (২ মে) দুপুরে উপজেলার চাখার ইউনিয়নের সোনাহার-সাকরাল গ্রামে এ মর্মান্তিক ঘটনা ঘটে।</p>

<p>স্থানীয় সূত্রে জানা গেছে, দুপুরের দিকে হঠাৎ কালবৈশাখী ঝড় শুরু হলে রংমিস্ত্রি সোহেলের টিন-কাঠের তৈরি বসতঘরের ওপর একটি বৃহৎ চাম্বুল গাছ উপড়ে পড়ে। এতে মুহূর্তেই ঘরটি বিধ্বস্ত হয়ে যায়। ঘরের ভেতরে থাকা তার স্ত্রী ইয়াসমিন গাছচাপায় ঘটনাস্থলেই নিহত হন। এ সময় তার শিশু ছেলে জিসান গুরুতর আহত হয়।</p>

<p>স্থানীয়রা দ্রুত উদ্ধার তৎপরতা চালিয়ে আহত জিসানকে গুরুতর অবস্থায় শের-ই-বাংলা মেডিকেল কলেজ হাসপাতাল-এ ভর্তি করেন। চিকিৎসকরা জানিয়েছেন, তার অবস্থা আশঙ্কাজনক।</p>

<p>ঘটনার খবর পেয়ে বানারীপাড়া উপজেলা নির্বাহী কর্মকর্তা (ইউএনও) মো. বায়েজিদুর রহমান ঘটনাস্থল পরিদর্শন করেন। তিনি জানান, ক্ষতিগ্রস্ত পরিবারকে তাৎক্ষণিকভাবে দুই প্যাকেট খাদ্যসামগ্রী এবং দাফন-কাফনের জন্য ১৫ হাজার টাকা আর্থিক সহায়তা দেওয়া হয়েছে। এছাড়া জেলা প্রশাসনের পক্ষ থেকে পরবর্তীতে আরও সহায়তা প্রদান করা হবে।</p>

<p>এ ঘটনায় পুলিশও ঘটনাস্থল পরিদর্শন করেছে বলে জানা গেছে।</p>

<p>এদিকে আকস্মিক এ দুর্ঘটনায় নিহতের পরিবারে শোকের মাতম বইছে। স্বজনদের আহাজারিতে ভারী হয়ে উঠেছে পরিবেশ। পুরো এলাকাজুড়ে বিরাজ করছে গভীর শোকের ছায়া।</p>

<p>উল্লেখ্য, একই কালবৈশাখী ঝড়ে চাখার ইউনিয়নসহ উপজেলার বিভিন্ন এলাকায় গাছপালা, পানের বরজ, পেঁপে বাগান এবং কাঁচা ঘরবাড়ির ব্যাপক ক্ষয়ক্ষতি হয়েছে। স্থানীয়রা দ্রুত ক্ষয়ক্ষতি নিরূপণ ও সহায়তার দাবি জানিয়েছেন।<br />
&nbsp;</p>