<p>আন্তর্জাতিক নারী দিবস উপলক্ষে নীলফামারীর সৈয়দপুরে আলোচনা সভা ও কিশোর-কিশোরীদের মাঝে পুরস্কার বিতরণ করা হয়েছে। দিবসটি ঘিরে জেলা প্রশাসন ও মহিলা বিষয়ক অধিদপ্তরের উদ্যোগে এ কর্মসূচির আয়োজন করা হয়।</p>

<p>রবিবার (৮ মার্চ) সকালে সৈয়দপুর উপজেলা পরিষদ সভাকক্ষে &lsquo;আজকের পদক্ষেপ, আগামীর ন্যায় বিচার সুরক্ষিত হোক নারী ও কন্যার অধিকার&rsquo; প্রতিপাদ্যকে সামনে রেখে আলোচনা সভা অনুষ্ঠিত হয়।</p>

<p>অনুষ্ঠানে স্বাগত বক্তব্য দেন উপজেলা মহিলা বিষয়ক কর্মকর্তা নূরুন্নাহার শাহজাদি। সহকারী কমিশনার (ভূমি) মো. সাব্বির হোসেনের সভাপতিত্বে আয়োজিত সভায় নারী অধিকার ও সমাজে নারীর অগ্রগতির বিভিন্ন দিক নিয়ে আলোচনা করেন স্থানীয় বিভিন্ন শ্রেণি-পেশার প্রতিনিধিরা।</p>

<p>এ সময় বক্তব্য দেন নারী উদ্যোক্তা শিউলি বেগম, উপজেলা মাধ্যমিক শিক্ষা কর্মকর্তা সাইফুল ইসলাম প্রামাণিক, সৈয়দপুর উপজেলা জামায়াতে ইসলামীর সেক্রেটারি মাজহারুল ইসলাম এবং সংগঠনটির নায়েবে আমীর শফিকুল ইসলামসহ অন্যরা।</p>

<p>আলোচনা সভা শেষে উপজেলার ছয়টি কিশোর-কিশোরী ক্লাবের অংশগ্রহণে আয়োজিত কুইজ প্রতিযোগিতার বিজয়ীদের মাঝে পুরস্কার বিতরণ করা হয়। প্রতিযোগিতায় প্রথম, দ্বিতীয় ও তৃতীয় স্থানসহ মোট ১৮ জন বিজয়ীকে পুরস্কৃত করা হয়।</p>