<p>ইনকিলাব মঞ্চের আহ্বায়ক শহীদ শরীফ ওসমান বিন হাদীর ভাই ওমর বিন হাদীকে যুক্তরাজ্যের বার্মিংহামে অবস্থিত বাংলাদেশ সহকারী হাইকমিশনে দ্বিতীয় সচিব পদে চুক্তিভিত্তিক নিয়োগ দিয়েছে সরকার।</p>

<p>বৃহস্পতিবার (১৫ জানুয়ারি) জনপ্রশাসন মন্ত্রণালয়ের চুক্তি ও বৈদেশিক নিয়োগ শাখা থেকে এ সংক্রান্ত একটি প্রজ্ঞাপন জারি করা হয়। রাষ্ট্রপতির আদেশক্রমে প্রজ্ঞাপনে সই করেছেন যুগ্ম সচিব আবুল হায়াত মো. রফিক।</p>

<p>প্রজ্ঞাপনে উল্লেখ করা হয়, ওমর বিন হাদিকে অন্য যে কোনো পেশা, ব্যবসা কিংবা সরকারি, আধা-সরকারি ও বেসরকারি প্রতিষ্ঠান বা সংগঠনের সঙ্গে কর্ম-সম্পর্ক পরিত্যাগের শর্তে যুক্তরাজ্যের বার্মিংহামে অবস্থিত বাংলাদেশ সহকারী হাইকমিশনে দ্বিতীয় সচিব পদে নিয়োগ দেওয়া হলো।</p>

<p>এতে আরও বলা হয়, যোগদানের তারিখ থেকে তিন বছর মেয়াদে তিনি এ পদে দায়িত্ব পালন করবেন। নিয়োগের অন্যান্য শর্ত ও বিধান চুক্তিপত্রের মাধ্যমে নির্ধারিত হবে বলেও প্রজ্ঞাপনে উল্লেখ করা হয়েছে।</p>

<p><img alt="জনপ্রশাসন মন্ত্রণালয়ের চুক্তি ও বৈদেশিক নিয়োগ শাখার জ্ঞাপন" src="https://media.prothomalo.com/prothomalo-bangla%2F2026-01-16%2Fowqn7qsn%2FImage.jpeg?w=800&amp;auto=format%2Ccompress&amp;fmt=webp" /></p>