<p>নারায়ণগঞ্জের রূপগঞ্জে পূর্বাচল ৩০০ ফিট সড়কে বেপরোয়া প্রাইভেটকার রেসিং করতে গিয়ে দুর্ঘটনায় অন্তত চারজন তরুণ আহত হয়েছেন। বুধবার (১১ মার্চ) রাত ১০ টার দিকে উপজেলার নীলা মার্কেট সংলগ্ন ৩ নম্বর ইন্টারসেকশনের আন্ডারপাস এলাকায় এ ঘটনা ঘটে।</p>

<p>প্রত্যক্ষদর্শীরা জানান, ঢাকাগামী ছয়টি প্রাইভেটকারে থাকা উঠতি বয়সের কয়েকজন তরুণ সড়কে বিপজ্জনক গতিতে রেসিং করছিলেন। একে অপরকে পেছনে ফেলতে গিয়ে গাড়িগুলো দ্রুতগতিতে ছুটতে থাকলে একপর্যায়ে একটি প্রাইভেটকার নিয়ন্ত্রণ হারিয়ে দুর্ঘটনার শিকার হয়।</p>

<p>দুর্ঘটনায় গাড়িতে থাকা অন্তত চারজন তরুণ আহত হন। এ সময় স্থানীয়রা আহতদের উদ্ধার করে প্রাথমিক চিকিৎসার ব্যবস্থা করেন।</p>

<p>খবর পেয়ে কাঞ্চন হাইওয়ে পুলিশ ফাঁড়ির সদস্যরা দ্রুত ঘটনাস্থলে পৌঁছে দুর্ঘটনাকবলিত প্রাইভেটকারটি উদ্ধার করে ফাঁড়িতে নিয়ে যায়। তবে পুলিশের উপস্থিতি টের পেয়ে রেসিংয়ে অংশ নেওয়া বাকি পাঁচটি প্রাইভেটকার দ্রুত ঘটনাস্থল ত্যাগ করে।</p>

<p>কাঞ্চন হাইওয়ে পুলিশ ফাঁড়ির ইনচার্জ সোহেল রানা জানান, অতিরিক্ত গতি ও বেপরোয়া গাড়ি চালানোর কারণেই দুর্ঘটনাটি ঘটেছে বলে প্রাথমিকভাবে ধারণা করা হচ্ছে। ঘটনাস্থলে ছয়টি প্রাইভেটকার ছিল এবং এতে চারজন আহত হয়েছেন। তবে এ ঘটনায় কোনো প্রাণহানির খবর পাওয়া যায়নি।</p>

<p>তিনি আরও জানান, ঘটনার সঙ্গে জড়িত অন্য গাড়িগুলো শনাক্তের চেষ্টা চলছে এবং এ বিষয়ে আইনগত ব্যবস্থা প্রক্রিয়াধীন রয়েছে।</p>

<p>স্থানীয়দের অভিযোগ, পূর্বাচল ৩০০ ফিট সড়কে গভীর রাতে প্রায়ই প্রাইভেটকার রেসিংয়ের ঘটনা ঘটে। এতে সড়কে চলাচলকারীরা চরম ঝুঁকির মুখে পড়ছেন। এ বিষয়ে দ্রুত কার্যকর পদক্ষেপ নেওয়ার দাবি জানিয়েছেন তারা।</p>