<p>যুক্তরাষ্ট্রের ইউনিভার্সিটি অব সাউথ ফ্লোরিডার দুই বাংলাদেশি পিএইচডি শিক্ষার্থী জামিল আহমেদ লিমন ও নাহিদা সুলতানা বৃষ্টিকে হত্যায় গ্রেপ্তার হিশাম আবুগারবিয়েহর বিরুদ্ধে নানা অভিযোগ তুলেছেন লিমনের ছোট ভাই জুবায়ের আহমেদ। তাঁর ভাষ্য, খুন হওয়ার মাত্র দুই সপ্তাহ আগে রুমমেট ২৬ বছর বয়সী মার্কিন নাগরিক হিশাম সালেহ আবুঘরবেহর বিরুদ্ধে &lsquo;অ্যাপার্টমেন্ট কমপ্লেক্স ম্যানেজমেন্টের&rsquo; কাছে আনুষ্ঠানিক অভিযোগ করেছিলেন লিমন। এ কারণেই তাকে খুন হতে হলো কি না- এ প্রশ্নই তুলে জুবায়ের আরও বলেছেন, হিশামের অস্বাভাবিক আচরণের বিষয়ে অতীতে পুলিশকে জানিয়েছিল তার পরিবারও।</p>

<p>জুবায়ের সিএনএনকে বলেন, &lsquo;আমার ভাই (লিমন) মাত্র দুই মাস আগে ওই অ্যাপার্টমেন্টে উঠেছিলেন। আমাদের সঙ্গে কথা বলার সময় ভাই প্রায়ই বলতেন, হিশাম খুবই খারাপ, বিরক্তিকর এবং একজন অসামাজিক মানুষ।&rsquo; তিনি বলেন, তাঁর ভাই লিমন খুন হওয়ার মাত্র সপ্তাহ দুই আগে হিশাম আবুঘরবেহর বিরুদ্ধে &lsquo;অ্যাপার্টমেন্ট কমপ্লেক্স ম্যানেজমেন্টের&rsquo; কাছে আনুষ্ঠানিকভাবে অভিযোগ করেছিলেন বলেও তিনি শুনেছেন। জুবায়েরের এ দাবি যাচাই করতে সিএনএন ওই আবাসিক কমপ্লেক্স কর্তৃপক্ষের সঙ্গে যোগাযোগ করেছে। অন্যদিকে সিবিএস নিউজের সঙ্গে আলাপচারিতায় হিশামের ছোট ভাই ২২ বছর বয়সী আহমাদ আবুগারবিয়েহ বলেছেন, তার বড় ভাই অত্যন্ত রাগী স্বভাবের ছিলেন এবং রুমমেট হিসেবে তার অন্য কারও সঙ্গে থাকা ঠিক হয়নি।</p>

<p>হিশামের বিরুদ্ধে তদন্ত কর্মকর্তারা আদালতে যে নথিপত্র জমা দিয়েছেন, সেখানেও বলা হয়েছে, লিমন ও বৃষ্টি নিখোঁজ হওয়ার মাত্র তিনদিন আগে হিশাম কৃত্রিম বুদ্ধিমত্তাভিত্তিক (এআই) চ্যাটবট চ্যাটজিপিটিকে প্রশ্ন করেছিলেন, কোনো ব্যক্তিকে যদি একটি কালো রঙের আবর্জনার ব্যাগে ভরে ডাস্টবিনে ফেলে দেওয়া হয়, তাহলে কী ঘটতে পারে?।</p>

<p>ফ্লোরিডার স্থানীয় সংবাদমাধ্যম টাম্পা বে টোয়েন্টিএইটের প্রতিবেদনে বলা হয়েছে, ওই তদন্তের বিস্তারিত বিবরণ প্রকাশ করেছেন আদালত। লিমন ও বৃষ্টিকে হত্যার পর কীভাবে লিমনের মরদেহ পলিথিনের ট্র্যাশ ব্যাগে ভরে ফেলে আসা হয়েছে তার বিবরণ উঠে এসেছে আদালতের নথিতে। এই নথি অনুসারে, হিশামকে গতকাল মঙ্গলবার শুনানির জন্য (স্ট্যাটাস হেয়ারিং) আদালতে হাজির করা হয়। এর আগে একটি &lsquo;প্রিট্রায়াল ডিটেনশন&rsquo; শুনানিতেও হিশামকে হাজিরের কথা ছিল। কিন্তু তা পরে স্থগিত হয়।</p>

<p>খুলনা বিশ্ববিদ্যালয়ের স্নাতক লিমন ভূগোল, পরিবেশ বিজ্ঞান ও নীতি বিষয়ে পিএইচডি করছিলেন, আর নোয়াখালী বিজ্ঞান ও প্রযুক্তি বিশ্ববিদ্যালয়ের সাবেক শিক্ষার্থী বৃষ্টি কেমিক্যাল ইঞ্জিনিয়ারিং নিয়ে পড়াশোনা করছিলেন। ২৭ বছর বয়সী লিমন ও বৃষ্টি ছিলেন পরস্পরের বন্ধু। আন্তর্জাতিক শিক্ষার্থী হিসেবে দুই বছর আগে যুক্তরাষ্ট্রে এসে তারা ওই বিশ্ববিদ্যালয়ে ভর্তি হন। লিমনের ছোট ভাই জুবায়ের আহমেদ বাংলাদেশ থেকে ফ্লোরিডার একটি সংবাদমাধ্যমকে বলেছেন, লিমন ও বৃষ্টির প্রেমের সম্পর্ক সাড়ে চার বছরের। তারা বিয়ে করারও সিদ্ধান্ত নিয়েছেন।</p>

<p>পরিবারের পক্ষ থেকেও দ্বিমত ছিল না। তবে উচ্চশিক্ষা শেষ করেই তারা বিয়ের কাজটি সারতে চেয়েছিলেন। কিন্তু তার আগেই ১৬ এপ্রিল সকাল থেকে তাদের কোনো খোঁজ পাওয়া যাচ্ছিল না। তাদের ফোন বন্ধ পেয়ে এবং কোনোভাবে যোগাযোগ করতে না পেরে পরিবারের পক্ষ থেকে বিশ্ববিদ্যালয় এলাকার পুলিশের সঙ্গে যোগাযোগ করে পরিবার। তদন্তে নেমে শুক্রবার লিমনের মরদেহ উদ্ধার করে পুলিশ।</p>

<p>তারপর পুলিশ বৃষ্টির পরিবারকে ফোনে জানায়, তাকেও হত্যা করা হয়েছে। তবে এখনো বৃষ্টির মরদেহ পাওয়া যায়নি। তবে, যেখানে লিমনের মরদেহ পাওয়ার গেছে, সেখান থেকে কিছুটা দূরে একটি জলাশয়ে গত রবিবার একটি মরদেহের খণ্ডিত অংশ পাওয়া গেছে। সেটি বৃষ্টির কি না, তা পরীক্ষা করে দেখা হচ্ছে। লিমনের মরদেহ উদ্ধারের পর তার রুমমেট হিশাম আবুগারবিয়েহকে গ্রেপ্তার করে পুলিশ। আবুগারবিয়েহও এক সময় ইউনিভার্সিটি অব সাউথ ফ্লোরিডার ম্যানেজমেন্ট বিভাগের ছাত্র ছিলেন।</p>

<p>হিলসবোরো কাউন্টি শেরিফ অফিস জানিয়েছে, হিশামের অপরাধমূলক ইতিহাস রয়েছে, যার মধ্যে ২০২৩ সালের চুরি ও শারীরিক আঘাতের অভিযোগ রয়েছে। সেই বছরই তার এক আত্মীয় তার বিরুদ্ধে পারিবারিক সহিংসতার দুটি মামলা করেছিলেন। তবে কেন তিনি লিমন ও বৃষ্টিকে খুন করলেন, সে বিষয়ে এখনো কোনো ধারণা পাওয়া যায়নি। কার্যালয়টি থেকে আরো বলা হয়, হিশাম আবুঘরবেহকে জিজ্ঞাসাবাদের পরই শুক্রবার ফ্লোরিডার হাওয়ার্ড ফ্রাঙ্কল্যান্ড ব্রিজ এলাকায় কয়েকটি কালো রঙের আবর্জনা ফেলার ব্যাগের মধ্যে লিমনের ক্ষত-বিক্ষত মরদেহ খুঁজে পাওয়া যায়।</p>

<p>আদালতের নথি অনুসারে, লিমনের মরদেহে কোনো কাপড় ছিল না এবং মরদেহে একাধিক ছুরিকাঘাতের চিহ্ন ছিল। মরদেহ উদ্ধারের পর হিশামের বিরুদ্ধে সর্বোচ্চ মাত্রার (ফার্স্ট ডিগ্রি) হত্যার দুটি অভিযোগ করা হয়েছে। তাঁর কাছ থেকে একটি অস্ত্র উদ্ধারের কথাও অভিযোগে উল্লেখ করা হয়েছে।</p>

<p>সিবিএসকে হিশামের ছোট ভাই আহমাদও বলেন, &lsquo;আমি জানতাম না যে, তার কোনো রুমমেট আছে। তার হয় একা থাকা উচিত ছিল, নয়ত ঘরছাড়া থাকা দরকার ছিল।&rsquo; আহমাদ জানান, ঘটনার দিন শুক্রবার সকালে বড় ভাই হিশাম হঠাৎ করে পারিবারিক বাড়িতে হাজির হওয়ার পর তিনি নিজে পরিবারের সদস্যদের নিয়ে পুলিশ ডেকেছিলেন। আহমাদ বলেন, &lsquo;তিনি খুব অদ্ভুত আচরণ করছিলেন, এ কারণে তাকে বাড়ি থেকে বের করে দিতে আমি পুলিশ ডাকি।&rsquo;</p>

<p>আদালতের নথি অনুসারে, হিশাম ২০২৩ সাল থেকে তার পরিবার থেকে আলাদা থাকেন। গ্রেপ্তারি প্রতিবেদন অনুসারে, হিশামকে কেবল টাওয়েল পরে শয়নকক্ষে ভিডিও গেমস খেলতে দেখে প্রতিবাদ করেন তার ছোট বোন। হিশাম তার বোনের দিকে এগিয়ে যান। প্রতিবেদনে বলা হয়েছে, &lsquo;ভুক্তভোগীকে চুমু দিতে চেষ্টা করেন আসামি। তখন ভুক্তভোগী ধাক্কা দিয়ে তাকে সরিয়ে দিতে সক্ষম হন।&rsquo;</p>

<p>শুক্রবার হিশামকে নাটকীয়ভাবে হেফাজতে নেওয়া হয়। তিনি টাওয়েল পরেই দুই হাত উঁচু করে বাড়ি বাইরে এসে ধরা দেন। তাকে হেফাজতে নেন হিলসবরো কাউন্টি শেরিফ দপ্তরের ডেপুটিরা।&nbsp;</p>

<p>এদিকে হিশামের ভাই আহমাদ আবুগারবিয়েহ নিহতদের পরিবারের উদ্দেশে একটি বার্তা দিয়েছেন। তিনি লিখেছেন, &lsquo;আমি কিছুতেই তাদের সবাইকে নিয়ে ভাবা বন্ধ করতে পারছি না, আমার খুব খারাপ লাগছে। সবকিছুর জন্য আমি সত্যিই দুঃখিত। আমি এবং আমার পুরো পরিবার অনেক লজ্জা ও অপরাধবোধ অনুভব করছি।&rsquo; তিনি এটাও বলেন, &lsquo;আমরা অতীতে পুলিশকে সতর্ক করার চেষ্টা করেছিলাম।&rsquo;</p>

<p>আদালতের রেকর্ড অনুসারে, হিশামের বিরুদ্ধে দুটি সুরক্ষা আদেশের আবেদন করেছিল পরিবার। একটি ২০২৩ সালে মঞ্জুর হয়েছিল এবং অন্যটি ২০২৫ সালে খারিজ হয়ে যায়। সুরক্ষা আদেশ হচ্ছে দেওয়ানি বিষয়, যা দিতে পারে হিলসবরো কাউন্টির ক্লার্ক অব কোর্টস। শারীরিক আক্রমণের অভিযোগগুলো এগিয়ে নিতে না পারায় ২০২৫ সালের আবেদনটি খারিজ করে দেন একজন বিচারক। আহমাদ জানান, আর্থিক সীমাবদ্ধতায় ২০২৩ সালে তিনি তার ভাইয়ের বিরুদ্ধে মামলা এগিয়ে নিতে পারেননি। তিনি বলেন, &lsquo;আমি মামলাটি বাদ দিয়েছিলাম। কারণ, আমি ভেবেছিলাম, এতে আমার অনেক টাকা খরচ হবে। সেই সিদ্ধান্তের জন্য তখনই আমি অনুতপ্ত হয়েছিলাম।&rsquo;</p>

<p>২০২৩ সালের সুরক্ষা আদেশের আবেদনে আহমাদ লিখেছিলেন, &lsquo;ভাই বারবার আমার মাথায় ঘুষি মেরেছেন, আমার শার্ট ছিঁড়ে ফেলেছেন এবং আমাকে রক্তাক্ত ও মুখে জখম করেছেন। আমি পুলিশ ডাকতে বাইরে গেলে তিনি বাড়ির মিনিভ্যান নিয়ে পালানোর চেষ্টা করেন, কিন্তু ব্যর্থ হয়ে ফিরে আসেন।&rsquo; অন্য ঘটনায় আহমাদ অভিযোগ করেন, হিশাম তার মায়ের সঙ্গে সামান্য কথা কাটাকাটির জেরে পুরো শয়নকক্ষ তছনছ করে ফেলেন। তিনি অভিযোগ করেন, তার ভাই মাঝরাতে চিৎকার করে বলতেন যে, তিনি সৃষ্টিকর্তা এবং সবার উচিত তার সামনে মাথা নত করা।</p>

<p>হিশামের পক্ষে লড়া হিলসবরো কাউন্টি পাবলিক ডিফেন্ডার অফিসের একজন মুখপাত্র সিবিএস নিউজকে বলেন, &lsquo;আমরা এই মামলাটি নিয়ে মানুষের আগ্রহ বুঝতে পারছি। তবে আমাদের পেশাগত বাধ্যবাধকতা এবং আমাদের মক্কেলের ন্যায়বিচার পাওয়ার অধিকার রক্ষার্থে আমরা জনসম্মুখে কোনো মন্তব্য করা থেকে বিরত থাকছি।&rsquo; তাঁর ভাষ্য, &lsquo;আমরা আইনি প্রক্রিয়ায় আমাদের মক্কেলের প্রতিনিধিত্ব করার দিকেই মনোযোগ দিচ্ছি।&rsquo;</p>

<p>আহমাদের বক্তব্য নিয়ে হিলসবরো কাউন্টি স্টেট অ্যাটর্নি দপ্তর সরাসরি কোনো মন্তব্য করেনি। তবে তারা ফেসবুক পোস্টে লিখেছে, &lsquo;হিশাম আবুগারবিয়েহ আমাদের সমাজের জন্য একটি বিপদ এবং বিচার না হওয়া পর্যন্ত তাকে জামিন না দিয়ে আটকে রাখা উচিত।&rsquo; স্টেট অ্যাটর্নি সুজি লোপেজ বলেন, &lsquo;এই অবিশ্বাস্য কঠিন সময়ে আমাদের হৃদয় দুই শিক্ষার্থীর পরিবারের পাশে আছে। তারা উত্তরের অপেক্ষায় রয়েছেন, এসময় আমাদের ভাবনায় তারা রয়েছেন।&rsquo;</p>

<p>এদিকে তদন্তকারী কর্মকর্তারা হাওয়ার্ড ফ্র্যাঙ্কল্যান্ড ব্রিজ দিয়ে ঘটনার দিন ১৭ এপ্রিল দিবাগত রাত একটা থেকে ভোর পাঁচটার মধ্যে যাতায়াত করা যেকোনো প্রাইভেট কারের ড্যাশক্যাম ভিডিও খুঁজছেন। হিলসবরো কাউন্টি শেরিফের কার্যালয় থেকে সামাজিক যোগাযোগমাধ্যম ফেসবুকের পোস্টে সেতুর কাছে একটি নৌকায় থাকা ডেপুটিদের একটি ভিডিও&ndash;ও রয়েছে, যা দেখে মনে হচ্ছে, তাঁরা অনুসন্ধান অভিযান চালাচ্ছিলেন।</p>

<p>আর লিমন ও হিশামের আরেক রুমমেট জানিয়েছেন, তিনি ১৬ এপ্রিল রাতে এবং পরদিন সকালে হিশামকে একটি ট্রলি কার্ট ব্যবহার করে কক্ষ থেকে বেশ কিছু কার্ডবোর্ডের বাক্স অ্যাপার্টমেন্ট কমপ্লেক্সের ডাম্পস্টারে (আবর্জনা ফেলার স্থান) নিয়ে যেতে দেখেছেন। হিশাম তাকে বলেছিলেন, যেসব পুরনো কাপড় আর ব্যবহার করেন না, সেসব তিনি ফেলে দিচ্ছেন।</p>