<p>দীর্ঘদিনের নৌ-যান ও ফেরি সংকট কাটাতে উদ্যোগ নিয়েছে সরকার। নোয়াখালীর&nbsp;দ্বীপ উপজেলা হাতিয়ার মানুষের যাতায়াত সহজ ও নিরাপদ করতে ঈদুল আজহার আগেই নতুন একটি ফেরি চালুর পরিকল্পনার কথা জানিয়েছে নৌপরিবহন মন্ত্রণালয়।</p>

<p>শনিবার (৪ এপ্রিল) সকালে হাতিয়ার নলচিরা চৌঘাট এলাকা সরেজমিনে পরিদর্শনকালে নৌপরিবহন প্রতিমন্ত্রী রাজীব আহসান এ তথ্য জানান।&nbsp;</p>

<p>তিনি বলেন, দ্বীপাঞ্চলের মানুষের ভোগান্তি কমাতে সরকার বাস্তব পরিস্থিতি বিবেচনায় দ্রুত পদক্ষেপ নিচ্ছে।</p>

<p>প্রতিমন্ত্রী আরো বলেন, &ldquo;হাতিয়াসহ উপকূলীয় এলাকার মানুষের নিরাপদ ও স্বস্তিদায়ক যাতায়াত নিশ্চিত করা আমাদের অগ্রাধিকার। সে লক্ষ্যেই সরেজমিনে এসে সমস্যা চিহ্নিত করে প্রয়োজনীয় ব্যবস্থা নেওয়া হচ্ছে।&rdquo;</p>

<p>তিনি জানান, হাতিয়ার উভয় পাশের ফেরিঘাট আরও প্রশস্ত করার পরিকল্পনা রয়েছে। পাশাপাশি নদীর নাব্যতা বজায় রাখতে নিয়মিত ড্রেজিং কার্যক্রম জোরদার করা হচ্ছে। ফেরি চলাচল আরও নিরাপদ ও টেকসই করতে ঘাটের র&zwj;্যাম্প উন্নয়ন এবং নদী তীর সংরক্ষণে পানি উন্নয়ন বোর্ডের সঙ্গে সমন্বয় করে কাজ এগিয়ে নেওয়া হচ্ছে।</p>

<p>সরকারের দীর্ঘমেয়াদি পরিকল্পনার অংশ হিসেবে হাতিয়ার নৌযোগাযোগ ব্যবস্থাকে আধুনিক ও কার্যকর করতে আরও বিভিন্ন উন্নয়ন উদ্যোগ নেওয়া হবে বলেও জানান তিনি</p>

<p>পরিদর্শনকালে উপস্থিত ছিলেন বিআইডব্লিউটিএ&rsquo;র চেয়ারম্যান রিয়ার অ্যাডমিরাল আরিফ আহমেদ মোস্তফা, নৌপরিবহন মন্ত্রণালয়ের সচিব ড. নুরুন্নাহার চৌধুরীসহ সংশ্লিষ্ট কর্মকর্তারা।</p>

<p>স্থানীয়দের প্রত্যাশা, দ্রুত এসব উদ্যোগ বাস্তবায়ন হলে হাতিয়ার সঙ্গে মূল ভূখণ্ডের যোগাযোগ ব্যবস্থা আরও সহজ, নিরাপদ ও সময়সাশ্রয়ী হবে।</p>