<p>শিক্ষা মন্ত্রণালয়ের অধীন পরিদর্শন ও নিরীক্ষা অধিদপ্তরের (ডিআইএ) এক প্রতিবেদনে ৯৭৩টি শিক্ষাপ্রতিষ্ঠানে প্রায় ৯০ কোটি টাকার আর্থিক অনিয়মের চিত্র ধরা পড়েছে। প্রতিবেদনে কিশোরগঞ্জ জেলার ২টি কলেজ, ৭টি মাধ্যমিক বিদ্যালয় ও ১টি মাদ্রাসাসহ মোট ১০টি শিক্ষা প্রতিষ্ঠানের নামে উঠে এসেছে জালিয়াতি, ভুয়া নিয়োগ ও সরাসরি অর্থ আত্মসাতের তথ্য।</p>

<p>ডিআইএ&rsquo;র পরিচালক প্রফেসর এম এম সহিদুল ইসলাম স্বাক্ষরিত এক বিজ্ঞপ্তিতে জানানো হয়, গত ১ জুলাই থেকে ৩১ ডিসেম্বর পর্যন্ত পরিচালিত তদন্তে এসব ভয়াবহ অনিয়ম ধরা পড়ে।</p>

<p>প্রতিবেদনে দেখা যায়, জাল সনদ ও ভুয়া নিয়োগের মাধ্যমে সরকারি কোটি কোটি টাকা হাতিয়ে নেওয়া হয়েছে।</p>

<p>ডিআইএ&rsquo;র যুগ্ম পরিচালক প্রফেসর মো. ইদ্রিস আলী জানান, &ldquo;বিগত ছয় মাসে আমাদের টিম সরেজমিন তদন্ত চালিয়ে শিক্ষকদের নিবন্ধন ও বিএডসহ বিভিন্ন সনদ জাল হিসেবে শনাক্ত করেছে। আমরা শিক্ষা মন্ত্রণালয়ের কাছে কঠোর ব্যবস্থা গ্রহণের সুপারিশ পাঠিয়েছি।&rdquo;</p>

<p>তদন্ত প্রতিবেদনে কিশোরগঞ্জ জেলার ৫টি উপজেলার ১০টি শিক্ষা প্রতিষ্ঠানের নাম উঠে এসেছে। এসব প্রতিষ্ঠানের প্রশাসনিক ও আর্থিক অনিয়ম খতিয়ে দেখে মন্ত্রণালয়ে প্রতিবেদন জমা দেওয়া হয়েছে। তালিকা অনুযায়ী জেলার বাজিতপুর উপজেলার সর্বাধিক ৫টি প্রতিষ্ঠানের মধ্যে রয়েছে&mdash;উত্তর পিরিজপুর বিএম কলেজ, ডুয়াইগাঁও সুলতানপুর উচ্চ বিদ্যালয়, দিঘীরপাড় উচ্চ বিদ্যালয়, পিরিজপুর উচ্চ বিদ্যালয় ও বাজিতপুর রাজ্জাকুন্নেছা (আরএন) সরকারি পাইলট উচ্চ বিদ্যালয়।</p>

<p>কুলিয়ারচর উপজেলার দুটি প্রতিষ্ঠান&mdash;ফরিদপুর ইউনিয়ন আ. হামিদ ভুঞা উচ্চ বিদ্যালয় ও মুছা মিয়া উচ্চ বিদ্যালয় ছাড়াও রয়েছে করিমগঞ্জ উপজেলার জঙ্গলবাড়ী উচ্চ বিদ্যালয়, কটিয়াদী উপজেলার কটিয়াদী সরকারি কলেজ এবং মিঠামইন উপজেলার গোপদিঘী ইসলামিয়া দাখিল মাদ্রাসা।</p>

<p>ডিআইএ জানিয়েছে, তদন্ত প্রতিবেদনের অনুলিপি সংশ্লিষ্ট শিক্ষা বোর্ড, জেলা শিক্ষা অফিস এবং প্রতিষ্ঠানের গভর্নিং বডির সভাপতির ই-মেইলে পাঠানো হয়েছে। এখন শিক্ষা মন্ত্রণালয় শুনানির মাধ্যমে দোষী শিক্ষকদের বিরুদ্ধে চূড়ান্ত সিদ্ধান্ত গ্রহণ করবে।</p>

<p>অভিযুক্ত করিমগঞ্জ উপজেলার জঙ্গলবাড়ী উচ্চ বিদ্যালয়ের প্রধান শিক্ষক মো. আতাউর রহমান মন্ত্রণালয় থেকে এ সংক্রান্ত কোনো চিঠি পাননি জানিয়ে বলেন, ২০১৯ সালের পর মন্ত্রণালয় থেকে তদন্তের জন্য জঙ্গলবাড়ী উচ্চ বিদ্যালয়ে কেউ আসেননি। তদন্ত প্রতিবেদনে আমার প্রতিষ্ঠানের নাম দেখে আমি বিস্মিত। সঠিক তথ্য জানার জন্য এ মাসের চার তারিখ মন্ত্রণালয়ে একটি চিঠি পাঠিয়েছি। এখনও কোনো জবাব পাইনি।</p>

<p>কিশোরগঞ্জ জেলা মাধ্যমিক শিক্ষা কর্মকর্তা শামছুন নাহার মাকছুদা বলেন, আমরা ডিআইএ&rsquo;র চিঠি পেয়েছি। এতে জেলার ২টি কলেজ, ৭টি মাধ্যমিক বিদ্যালয় ও ১টি মাদ্রাসার নাম উল্লেখ রয়েছে। কোন কোন শিক্ষক জড়িত&mdash;সে বিষয়ে এখনো বিস্তারিত তথ্য পাওয়া যায়নি। বিষয়টি মন্ত্রণালয় ও সংশ্লিষ্ট কর্তৃপক্ষ পর্যালোচনা করে প্রয়োজনীয় ব্যবস্থা নেবে।</p>