<p>জাটকা সংরক্ষণে চাঁদপুরের পদ্মা-মেঘনা নদীতে আরোপিত দুই মাসের নিষেধাজ্ঞা শেষ হচ্ছে আজ মধ্যরাতে। বৃহস্পতিবার (৩০ এপ্রিল) দিবাগত রাত ১২টার পর থেকেই জেলার আবারও নদীতে মাছ ধরতে পারবেন।</p>

<p>সরকারের নির্দেশনায় গত ১ মার্চ থেকে ৩০ এপ্রিল পর্যন্ত চাঁদপুরের ৭০ কিলোমিটার অভয়াশ্রম এলাকায় সব ধরনের মাছ ধরা সম্পূর্ণ নিষিদ্ধ ছিল। এই সময় জাটকা সংরক্ষণে নিয়মিত অভিযান চালায় মৎস্য বিভাগ ও আইনশৃঙ্খলা বাহিনী।</p>

<p>চাঁদপুর জেলা মৎস্য অধিদপ্তরের তথ্য অনুযায়ী, এ সময় আইন অমান্য করে জাটকা ধরার অভিযোগে দুই শতাধিক জেলেকে আটক করে কারাদণ্ড ও জরিমানা করা হয়েছে। একই সঙ্গে জেলেদের সহায়তায় ভিজিএফ কর্মসূচির আওতায় খাদ্য সহায়তা দেওয়া হয়েছে, যেখানে প্রতি পরিবারকে নির্দিষ্ট পরিমাণ চালসহ ডাল, তেল ও অন্যান্য নিত্যপ্রয়োজনীয় সামগ্রী বিতরণ করা হয়।</p>

<p>নিষেধাজ্ঞা শেষে জেলেপাড়াগুলোতে এখন উৎসবমুখর পরিবেশ বিরাজ করছে।&nbsp;</p>

<p>জেলেরা জানান, দুই মাস নদীতে নামতে না পারায় তারা চরম আর্থিক সংকটে পড়েছিলেন। এখন নতুন করে ঋণ নিয়ে নৌকা ও জাল প্রস্তুত করেছেন তারা।</p>

<p>তাদের প্রত্যাশা, এবার নদীতে পর্যাপ্ত ইলিশ পাওয়া যাবে এবং সংসারের হাল আবারও ফিরবে।</p>

<p>মৎস্য বিভাগের তথ্য অনুযায়ী, চলতি বছর ইলিশ উৎপাদনের লক্ষ্যমাত্রা গত বছরের তুলনায় বাড়ানো হয়েছে। জাটকা সংরক্ষণ কার্যক্রম সফল হলে উৎপাদন আরও বাড়বে বলে আশা করা হচ্ছে।</p>