<p>ব্যাপক কর্মী ছাঁটাইয়ের কয়েক দিনের মধ্যেই দ্য ওয়াশিংটন পোস্টের প্রধান নির্বাহী কর্মকর্তা (সিইও) ও প্রকাশক উইল লুইস তাৎক্ষণিকভাবে পদত্যাগ করেছেন।</p>

<p>ওয়াশিংটন থেকে এএফপি শনিবার পত্রিকাটির বরাত দিয়ে এখবর জানিয়েছে।</p>

<p>অ্যামাজনের প্রতিষ্ঠাতা ধনকুবের জেফ বেজোসের মালিকানাধীন এই ঐতিহ্যবাহী পত্রিকাটি সম্প্রতি বড় ধরনের কর্মী ছাঁটাই করায় পাঠক ও কর্মীদের মধ্যে ক্ষোভ দেখা দেয়।</p>

<p>যুক্তরাষ্ট্রজুড়ে সংবাদপত্র শিল্প দীর্ঘদিন ধরে কঠিন পরিস্থিতির মুখে থাকলেও, দৈনিকটির আর্থিক ক্ষতি কাটিয়ে ওঠার চেষ্টায় লুইসের দুই বছরের ব্যবস্থাপনা সাবস্ক্রাইবার ও কর্মীদের তীব্র সমালোচনার মুখে পড়ে।</p>

<p>ইংরেজ নাগরিক লুইসের স্থলাভিষিক্ত হয়েছেন জেফ ডি&rsquo;অনোফ্রিও, যিনি সামাজিক যোগাযোগমাধ্যম প্ল্যাটফর্ম টাম্বলার-এর সাবেক সিইও এবং গত বছর ওয়াশিংটন পোস্টে প্রধান অর্থ কর্মকর্তা হিসেবে যোগ দেন।</p>

<p>সামাজিক যোগাযোগমাধ্যমে প্রকাশিত কর্মীদের উদ্দেশে এক ইমেইলে লুইস বলেন, &lsquo;আমার সরে দাঁড়ানোর জন্য এটাই সঠিক সময়।&rsquo;</p>

<p>পত্রিকার এক বিবৃতিতে বলা হয়, ডি&rsquo;অনোফ্রিও তাৎক্ষণিকভাবে দায়িত্ব গ্রহণ করছেন।</p>

<p>মঙ্গলবার ঘোষিত ব্যাপক ছাঁটাইয়ে পোস্টের শত শত সাংবাদিক&mdash;বিদেশ, স্থানীয় ও ক্রীড়া বিভাগের অধিকাংশ কর্মী&mdash;চাকরি হারান। কতজনকে ছাঁটাই করা হয়েছে তা পত্রিকাটি প্রকাশ না করলেও নিউইয়র্ক টাইমস জানিয়েছে, প্রায় ৮০০ সাংবাদিকের মধ্যে প্রায় ৩০০ জনকে ছাঁটাই করা হয়েছে।</p>

<p>রাশিয়ার সঙ্গে যুদ্ধ চলাকালে ইউক্রেনের কিয়েভভিত্তিক সংবাদদাতা এবং মধ্যপ্রাচ্যবিষয়ক পুরো টিমকেও অব্যাহতি দেওয়া হয়েছে। এছাড়া ক্রীড়া, গ্রাফিকস ও স্থানীয় সংবাদ বিভাগ ব্যাপকভাবে সংকুচিত করা হয়েছে এবং দৈনিক পডকাস্ট &lsquo;পোস্ট রিপোর্টস&rsquo; স্থগিত করা হয়েছে বলে স্থানীয় গণমাধ্যম জানিয়েছে।</p>

<p>বৃহস্পতিবার ওয়াশিংটনের কেন্দ্রস্থলে পত্রিকার সদরদপ্তরের সামনে শত শত মানুষ বিক্ষোভে অংশ নেয়।</p>

<p><strong>সম্পাদনায় হস্তক্ষেপের অভিযোগ: </strong>সামাজিক যোগাযোগমাধ্যমের সঙ্গে প্রতিযোগিতা এবং বিজ্ঞাপন ও সাবস্ক্রিপশন আয়ের পতনের কারণে যুক্তরাষ্ট্রজুড়ে সংবাদপত্রগুলো বড় সংকটে পড়েছে। তবে নিউইয়র্ক টাইমস ও ওয়াল স্ট্রিট জার্নালের মতো জাতীয় পত্রিকাগুলো আর্থিকভাবে স্থিতিশীল থাকতে পারলেও, ধনকুবের মালিক থাকা সত্ত্বেও ওয়াশিংটন পোস্ট তা পারেনি।</p>

<p>কর্মীদের উদ্দেশে দেওয়া বার্তায় লুইস বলেন, উচ্চমানের নিরপেক্ষ সংবাদ প্রকাশের টেকসই ভবিষ্যৎ নিশ্চিত করতেই তার মেয়াদকালে &lsquo;কঠিন সিদ্ধান্ত&rsquo; নিতে হয়েছে।</p>

<p>তবে বেজোস ও লুইসের বিরুদ্ধে পত্রিকার সম্পাদকীয় প্রক্রিয়ায় সরাসরি হস্তক্ষেপের অভিযোগ উঠেছে।&nbsp;</p>

<p>২০২৪ সালের নির্বাচনের কয়েক দিন আগে ডেমোক্র্যাটিক প্রার্থী কমলা হ্যারিসকে সমর্থনের সম্পাদকীয় অনুমোদন না দিয়ে বেজোস সম্পাদকীয় স্বাধীনতার তথাকথিত &lsquo;ফায়ারওয়াল&rsquo; ভেঙেছেন বলে সমালোচনা হয়। অনেকেই এটিকে ট্রাম্পের প্রতি নমনীয়তা হিসেবে দেখেন।</p>

<p>ওয়াল স্ট্রিট জার্নালের এক প্রতিবেদনে বলা হয়, হ্যারিসকে সমর্থন না দেওয়ার সিদ্ধান্তের পর পোস্টের প্রায় আড়াই লাখ ডিজিটাল গ্রাহক সাবস্ক্রিপশন বাতিল করেন এবং ২০২৪ সালে বিজ্ঞাপন ও সাবস্ক্রিপশন আয় কমে যাওয়ায় পত্রিকাটির প্রায় ১০০ মিলিয়ন ডলার (প্রায় ১০ কোটি ডলার) ক্ষতি হয়।</p>

<p>২০২১ সাল পর্যন্ত পত্রিকার নির্বাহী সম্পাদক মার্টি ব্যারন বলেন, এই ছাঁটাই &lsquo;বিশ্বের অন্যতম সেরা সংবাদ সংস্থার ইতিহাসের অন্ধকারতম দিনগুলোর একটি।&rsquo;</p>