<p>নারায়ণগঞ্জ সিটি করপোরেশনের প্রশাসক অ্যাডভোকেট সাখাওয়াত হোসেন খান নগরীকে নতুনভাবে গড়ে তোলার ঘোষণা দিয়ে জানিয়েছেন, সড়ক দখলমুক্ত করা, যানজট নিরসন এবং ৩২টি খাল পুনঃখনন করে দখলমুক্ত করার পরিকল্পনা নেওয়া হয়েছে।</p>

<p>বুধবার (১ এপ্রিল) সন্ধ্যায় নারায়ণগঞ্জ সিটির বন্দর উপজেলার কদম রসুল কার্যালয়ে প্রথম কার্যদিবস শেষে গণমাধ্যমের সঙ্গে মতবিনিময়কালে তিনি এসব কথা বলেন।</p>

<p>সাখাওয়াত হোসেন খান বলেন, শিল্পসমৃদ্ধ ঐতিহ্যবাহী নারায়ণগঞ্জ আজ নানা সমস্যায় জর্জরিত। দায়িত্ব গ্রহণের পর শহরকে অপরিচ্ছন্ন, বিশৃঙ্খল ও পরিকল্পনাহীন অবস্থায় পেয়েছি। এই অবস্থা থেকে উত্তরণে প্রথমেই সড়ক দখলমুক্ত করা এবং যানজট নিরসনকে অগ্রাধিকার দেওয়া হয়েছে।</p>

<p>তিনি জানান, সিটি করপোরেশনের আওতায় থাকা ৩২টি খাল বর্তমানে তাদের স্বাভাবিক অবস্থা হারিয়েছে। এসব খাল পুনঃখনন, পরিষ্কার-পরিচ্ছন্ন করা এবং দখলমুক্ত করতে কার্যক্রম হাতে নেওয়া হবে।</p>

<p>পানিসংকট প্রসঙ্গে তিনি বলেন, পুরনো ও নষ্ট পাইপলাইনের কারণে নগরবাসী সুপেয় পানির সংকটে ভুগছে। এ সমস্যা সমাধানে পুরনো পাইপলাইন পরিবর্তন, নতুন পাম্প স্থাপন এবং ভবিষ্যতে মেঘনা নদী থেকে পানি এনে সরবরাহের একটি বৃহৎ প্রকল্প গ্রহণের পরিকল্পনা রয়েছে।</p>

<p>তিনি আরও বলেন, ভাঙাচোরা সড়ক দ্রুত সংস্কার করা হবে এবং যানজট নিরসনে কার্যকর ব্যবস্থা নেওয়া হবে। পাশাপাশি শিশু-কিশোরদের খেলাধুলার সুযোগ বাড়াতে পর্যায়ক্রমে নতুন খেলার মাঠ তৈরির পরিকল্পনাও রয়েছে।</p>

<p>সমাজে শৃঙ্খলা ও সম্প্রীতি ফিরিয়ে আনতে সবাইকে সম্মিলিতভাবে কাজ করার আহ্বান জানিয়ে তিনি বলেন, সরকারের সামাজিক নিরাপত্তা কর্মসূচি বাস্তবায়নে স্থানীয় প্রশাসন সক্রিয় ভূমিকা পালন করবে।</p>

<p>এ সময় উপস্থিত ছিলেন ভারপ্রাপ্ত প্রধান নির্বাহী কর্মকর্তা মো. নূর কুতুবুল আলম, সাবেক কাউন্সিলর আবুল কাউসার আশা, শাহেনশাহ আহমেদ, সুলতান আহমদেসহ স্থানীয় বিএনপির নেতাকর্মীরা।</p>