<p>তুরস্কের প্রেসিডেন্ট রিসেপ তাইয়িপ এরদোগানের ছেলে বিলাল এরদোয়ান এবং জার্মানির বিশ্বকাপজয়ী জনপ্রিয় ফুটবলার মেসুত ওজিল বর্তমানে কক্সবাজারে অবস্থান করছেন। তাদের এই সফরকে ঘিরে জেলায় কৌতূহল ও আলোচনার সৃষ্টি হয়েছে। আজ সকালে তারা কক্সবাজার পৌঁছান।</p>

<p>বিশ্বস্ত সূত্র জানায়, মানবিক কার্যক্রমের অংশ হিসেবে তারা কক্সবাজারের রোহিঙ্গা শরণার্থী শিবির পরিদর্শন করবেন। শিবিরে বসবাসরত বাস্তুচ্যুত রোহিঙ্গা জনগোষ্ঠীর জীবনযাত্রা, শিক্ষা ও স্বাস্থ্যসেবা কার্যক্রম সরেজমিনে দেখবেন। একই সঙ্গে স্থানীয় প্রশাসন ও সংশ্লিষ্ট মানবিক সংস্থার প্রতিনিধিদের সঙ্গেও মতবিনিময় হতে পারে তাদের।</p>

<p>তুরস্ক সরকার দীর্ঘদিন ধরে রোহিঙ্গা সংকটে মানবিক সহায়তা প্রদান করে আসছে। বিশেষ করে তুরস্কের উন্নয়ন সহযোগিতা সংস্থা টিকা বিভিন্ন প্রকল্প বাস্তবায়ন করছে। ধারণা করা হচ্ছে, এবারের সফরও সেই ধারাবাহিকতার অংশ।</p>

<p>মেসুত ওজিল অতীতে বিভিন্ন আন্তর্জাতিক মানবিক উদ্যোগে সম্পৃক্ত ছিলেন। রোহিঙ্গা জনগোষ্ঠীর প্রতি সংহতি প্রকাশ এবং বিশ্ববাসীর দৃষ্টি আকর্ষণেও তার এই সফর গুরুত্বপূর্ণ বলে মনে করছেন সংশ্লিষ্টরা।</p>

<p>এই সফরকে কেন্দ্র করে কক্সবাজারে নিরাপত্তা জোরদার করা হয়েছে বলে প্রশাসনিক সূত্রে জানা গেছে। বিশেষ করে উখিয়া ও টেকনাফের শরণার্থী শিবির এলাকায় আইনশৃঙ্খলা বাহিনীর তৎপরতা বৃদ্ধি পেয়েছে।</p>

<p>তবে তারা শিবিরে ইফতার বা মানবিক সহায়তা বিতরণ কার্যক্রমেও অংশ নিতে পারেন বলে গুঞ্জন রয়েছে।</p>

<p>এই সফর বাংলাদেশ-তুরস্ক সম্পর্ক এবং রোহিঙ্গা ইস্যুতে আন্তর্জাতিক সচেতনতা বৃদ্ধিতে ইতিবাচক ভূমিকা রাখতে পারে মনে করা হচ্ছে। বিশেষ করে আন্তর্জাতিক অঙ্গনে পরিচিত ব্যক্তিত্বদের সরেজমিন উপস্থিতি রোহিঙ্গা সমস্যা সমাধানে ইতিবাসক প্রভাব পরতে পারে।</p>