<p>লালমনিরহাটের কালীগঞ্জ উপজেলা সমাজসেবা অফিসে দীর্ঘদিন ধরে কর্মকর্তার পদ শূন্য থাকায় সেবাপ্রার্থীরা নানা সমস্যার মুখোমুখি হচ্ছেন। জনবল সংকটের কারণে অফিসের দৈনন্দিন কার্যক্রম খুঁড়িয়ে খুঁড়িয়ে চলছে, ফলে সরকারি বিভিন্ন সেবা যথাসময়ে পৌঁছাতে পারছে না।</p>

<p>উপজেলা সমাজসেবা অফিস সূত্রে জানা গেছে, সমাজসেবা কর্মকর্তার পদ দীর্ঘদিন শূন্য। সহকারী সমাজসেবা কর্মকর্তা ও কারিগরি প্রশিক্ষক থাকলেও পদগুলো খালি। অতিরিক্ত দায়িত্বে থাকা কর্মকর্তারা সপ্তাহে মাত্র দু&rsquo;দিন অফিসে উপস্থিত থাকায় সেবা কার্যক্রম মারাত্মকভাবে ব্যাহত হচ্ছে।</p>

<p>অনুসন্ধানে জানা গেছে, ২০২৪ সালের ৪ সেপ্টেম্বর সমাজসেবা অফিসার আব্দুর রাজ্জাক বদলি হওয়ার পর কালীগঞ্জে সমাজসেবা কর্মকর্তার পদ শূন্য হয়ে যায়। এরপর জেলা সমাজসেবা অফিসের রেজিস্ট্রেশন অফিসার সুকান্ত সরকার দায়িত্ব পালন করেন। পরে জেলা সমাজসেবা কার্যালয়ের প্রবেশন অফিসার জাহাঙ্গীর আলম দায়িত্ব গ্রহণ করেন। দায়িত্ব নেওয়ার পর ৮টি ইউনিয়নের কয়েকটি প্রতিবন্ধীর আবেদন বাতিল করা হয় এবং এক প্রতিবন্ধীর সঙ্গে অশালীন আচরণের অভিযোগও ওঠে।</p>

<p>এই আচরণের বিষয়ে অফিস সহকারী হরিমাধব রায় লিখিত অভিযোগ দায়ের করেছিলেন। অভিযোগের পরও কোনো ব্যবস্থা নেওয়া হয়নি। দীর্ঘদিন শূন্য পদ এবং জনবল সংকটের কারণে বয়স্ক, বিধবা ও প্রতিবন্ধী ভাতা, শিক্ষা উপবৃত্তি, ক্ষুদ্রঋণসহ সরকারি সেবা কার্যক্রমে ভুক্তভোগীরা বড় ধরনের অসুবিধার মুখোমুখি হচ্ছেন।</p>

<p>জেলা সমাজসেবা কার্যালয়ের উপ-পরিচালক মো. ফজলুল হক জানান, শুধু কালীগঞ্জ নয়, জেলার আদিতমারী, হাতীবান্ধা ও পাটগ্রামেও কর্মকর্তার পদ শূন্য রয়েছে। তবে কালীগঞ্জে দায়িত্বে থাকা কর্মকর্তাকে সপ্তাহে তিন দিন অফিস করার নির্দেশ দেওয়া হয়েছে। শূন্য পদ ও জনবল সংকট বিষয়ে ঊর্ধ্বতন কর্তৃপক্ষকে লিখিতভাবে অবগত করা হয়েছে। তিনি আশা প্রকাশ করেন যে, অচিরেই সমস্যা সমাধান হবে এবং সেবা কার্যক্রম স্বাভাবিক হবে।</p>

<p>&nbsp;</p>

<p>কাওছার/এ/ন্যাশ</p>