<p>ইরাকের আনবার প্রদেশে শিয়া পপুলার মোবিলাইজেশন ফোর্সেস (পিএমএফ) এর একটি অবস্থান লক্ষ্য করে চালানো বিমান হামলায় অন্তত ১৫ জন নিহত হয়েছেন এবং আহত আরও&nbsp;৩০ জন।</p>

<p>মঙ্গলবার (২৪ মার্চ) বার্তা সংস্থা রয়টার্সকে এ তথ্য জানিয়েছে সংশ্লিষ্ট সূত্রগুলো।</p>

<p>পিএমএফ তাদের আনবার কমান্ডার সাদ আল-বাইজি এবং আরও ১৪ জন নিহত হওয়ার খবর নিশ্চিত করেছে এবং এ হামলার জন্য তারা যুক্তরাষ্ট্রকে দায়ী করেছে।</p>

<p>সংগঠনটির পক্ষ থেকে বলা হয়েছে, সদস্যরা দায়িত্ব পালন করার সময় তাদের একটি কমান্ড সদর দপ্তরকে লক্ষ্য করে যুক্তরাষ্ট্রের বিমান হামলা চালানো হয়। পিএমএফ মূলত শিয়া আধাসামরিক উপদলগুলোর একটি সম্মিলিত জোট।</p>

<p>এটি আনুষ্ঠানিকভাবে ইরাকের রাষ্ট্রীয় নিরাপত্তা বাহিনীর অন্তর্ভুক্ত। এর মধ্যে ইরানের সঙ্গে মিত্রতা রয়েছে এমন বেশ কিছু গোষ্ঠীও রয়েছে।</p>

<p>গত ফেব্রুয়ারির শেষের দিকে ইরানের সঙ্গে যুক্তরাষ্ট্র ও ইসরায়েলের যুদ্ধ শুরু হওয়ার পর থেকে ইরান-সমর্থিত সশস্ত্র গোষ্ঠীগুলো ইরাকে মার্কিন ঘাঁটিতে হামলা চালিয়ে আসছে। তবে রয়টার্সের এ প্রতিবেদনটি এখনো স্বাধীনভাবে যাচাই করা সম্ভব হয়নি।</p>

<p>সূত্র: দ্য গার্ডিয়ান</p>