<p>যশোরে উদীচী হত্যাকাণ্ডের ২৭ বছর পূর্তি উপলক্ষে প্রতিবাদী মানববন্ধন ও সমাবেশ অনুষ্ঠিত হয়েছে। বক্তারা বলেছেন, এ হত্যাকাণ্ডের বিচারহীনতা রাষ্ট্রের বড় দুর্বলতা, যার সুযোগ নিয়ে দেশে জঙ্গিবাদ বিস্তার লাভ করেছে।</p>

<p>শুক্রবার (৬ মার্চ) সকালে যশোর শহরের ঈদগাহ মোড়ে বাংলাদেশ উদীচী শিল্পীগোষ্ঠী যশোর জেলা সংসদের উদ্যোগে এ কর্মসূচি অনুষ্ঠিত হয়।</p>

<p>&lsquo;আমরা যদি না জাগি মা, কেমনে সকাল হবে&rsquo; শিরোনামে আয়োজিত মানববন্ধন ও সমাবেশে সভাপতিত্ব করেন উদীচী যশোর জেলা সংসদের সভাপতি অ্যাডভোকেট আমিনুর রহমান হিরু। বক্তারা ক্ষোভ প্রকাশ করে বলেন, দুই যুগেরও বেশি সময় পার হলেও এখনো এই নারকীয় হত্যাযজ্ঞের নেপথ্যের কুশীলবদের চিহ্নিত করা যায়নি। শুরুতেই সঠিক তদন্তের মাধ্যমে দেশি-বিদেশি ষড়যন্ত্রের স্বরূপ উন্মোচন করা গেলে দেশে জঙ্গিবাদ এত ভয়াবহ রূপ নিতে পারত না বলেও তারা মন্তব্য করেন।</p>

<p>বক্তারা অবিলম্বে উদীচী হত্যাকাণ্ডের পুনঃতদন্ত করে প্রকৃত অপরাধীদের শনাক্ত ও দৃষ্টান্তমূলক শাস্তির দাবি জানান।</p>

<p>সমাবেশে সংহতি প্রকাশ করে বক্তব্য দেন যশোর সংবাদপত্র পরিষদের সভাপতি বীর মুক্তিযোদ্ধা একরাম-উদ-দ্দৌলা, জেলা শিল্পকলা একাডেমির সাবেক সাধারণ সম্পাদক অ্যাডভোকেট মাহমুদ হাসান বুলু, সম্মিলিত সাংস্কৃতিক জোটের সাধারণ সম্পাদক সানোয়ার আলম খান দুলু, চাঁদের হাট যশোরের সভাপতি ফারাজী আহমেদ সাঈদ বুলবুল ও অধ্যক্ষ মোস্তাক হোসেন শিম্বা।</p>

<p>এ সময় উপস্থিত ছিলেন উদীচী যশোর জেলা সংসদের সাধারণ সম্পাদক সাজ্জাদুর রহমান খান বিপ্লব এবং সেই রাতের হামলায় পা হারানো সাংস্কৃতিক কর্মী সুকান্ত দাসসহ বিভিন্ন সাংস্কৃতিক সংগঠনের নেতাকর্মীরা।</p>

<p>উল্লেখ্য, ১৯৯৯ সালের ৬ মার্চ গভীর রাতে যশোর টাউন হল মাঠে বাংলাদেশ উদীচী শিল্পীগোষ্ঠীর দ্বাদশ জাতীয় সম্মেলনে বোমা হামলার ঘটনা ঘটে। বাউল গানের অনুষ্ঠানের সময় মঞ্চের নিচে রাখা বোমার দুই দফা বিস্ফোরণে মুহূর্তেই অনুষ্ঠানস্থল রণক্ষেত্রে পরিণত হয়। ওই নৃশংস হামলায় ১০ জন নিহত হন এবং দেড় শতাধিক সাংস্কৃতিক কর্মী ও সাধারণ মানুষ আহত হন।</p>