<p>ত্রয়োদশ জাতীয় সংসদ নির্বাচনে কুমিল্লা-১০ আসনে ধানের শীষ প্রতীকে বিএনপির প্রার্থী মোবাশ্বের আলম ভূঁইয়া নির্বাচন করতে পারবেন।</p>

<p>মোবাশ্বের আলমের প্রার্থিতা নিয়ে করা লিভ টু আপিল মঞ্জুর করে আজ আদেশ দিয়েছেন প্রধান বিচারপতি জুবায়ের রহমান চৌধুরীর নেতৃত্বাধীন পাঁচ বিচারপতির আপিল বিভাগ বেঞ্চ।</p>

<p>আদালতে মোবাশ্বের আলমের পক্ষে ছিলেন আইনজীবী জ্যোর্তিময় বড়ুয়া।</p>

<p>আজকের এই আদেশের ফলে মোবাশ্বের আলম নির্বাচন করতে পারবেন। তবে তার নির্বাচনের ফলাফল আপিল নিষ্পত্তি হওয়ার ওপর নির্ভর করবে বলে জানান তার আইনজীবী জ্যোর্তিময় বড়ুয়া।</p>

<p>দলীয় প্রত্যয়নপত্র না থাকায় মোবাশ্বেরের মনোনয়নপত্র বাতিল করে ইসি। তবে ইসির মনোনয়নপত্র বাতিলের সিদ্ধান্তের বৈধতা চ্যালেঞ্জ করে কুমিল্লা-১০ আসনে মোবাশ্বের আলম হাইকোর্টে রিট করেছিলেন। সে রিটের শুনানি নিয়ে গত ২৫ জানুয়ারি হাইকোর্ট রুল জারি করে মনোনয়নপত্র বাতিলের সিদ্ধান্ত স্থগিত করেন। তাঁকে &lsquo;ধানের শীষ&rsquo; প্রতীক বরাদ্দ দিতে নির্দেশ দেওয়া হয়। পরবর্তীতে তিনি ধানের শীষ প্রতীক বরাদ্দ পান। তবে হাইকোর্টের এই আদেশের বিরুদ্ধে একই আসনের প্রার্থী হাসান আহমেদ আপিল বিভাগে লিভ টু আপিল করেন।</p>