<p>ঝিনাইদহের সদর উপজেলার নগরবাথান এলাকায় মোটরসাইকেল চুরি করে পালানোর সময় মাইক্রোবাসের ধাক্কায় মাসুদ হোসেন (৩০) নামের এক যুবক নিহত হয়েছেন। রবিবার&nbsp;(৩ মে) রাত আটটার দিকে ঝিনাইদহ-চুয়াডাঙ্গা মহাসড়কের নগরবাথান ঘোষপাড়া এলাকায় এই দুর্ঘটনা ঘটে।</p>

<p>নিহত মাসুদ হোসেন সদর উপজেলার সাধুহাটি গ্রামের আতিয়ার রহমানের ছেলে।</p>

<p>পুলিশ ও স্থানীয়রা জানায়, রাত আটটার দিকে ঝিনাইদহ শহরের পাগলাকানাই এলাকা থেকে স্কয়ার কোম্পানির বিপণন কর্মকর্তা রাসেল আহমেদের মোটরসাইকেল চুরি করে দ্রুতগতিতে পালাচ্ছিলেন মাসুদ হোসেন। পথে নগরবাথানের ঘোষপাড়া এলাকায় পৌঁছালে বিপরীত দিক থেকে আসা একটি মাইক্রোবাসের সঙ্গে মোটরসাইকেলটির মুখোমুখি সংঘর্ষ হয়। এতে মাসুদ রাস্তা ছিটকে পড়ে গুরুতর আহত হন এবং ঘটনাস্থলেই তার মৃত্যু হয়।</p>

<p>ঝিনাইদহের আরাপপুর হাইওয়ে থানার ভারপ্রাপ্ত কর্মকর্তা (ওসি) জাহানুর হোসেন ঘটনার সত্যতা নিশ্চিত করে জানান, প্রাথমিক তদন্তে জানা গেছে যে মোটরসাইকেলটি চুরি করে পালানোর সময় অতিরিক্ত গতির কারণে নিয়ন্ত্রণ হারিয়ে এই দুর্ঘটনা ঘটেছে। খবর পেয়ে পুলিশ ঘটনাস্থল থেকে মরদেহ উদ্ধার করে ময়নাতদন্তের জন্য ঝিনাইদহ সদর হাসপাতালের মর্গে পাঠিয়েছে। এ ঘটনায় সংশ্লিষ্ট মোটরসাইকেলটি পুলিশ হেফাজতে নেওয়া হয়েছে। আইনি প্রক্রিয়া শেষে পরিবারের কাছে মরদেহ হস্তান্তর করা হবে।<br />
&nbsp;</p>