<p>ভারতের হরিয়ানায় একটি অনুষ্ঠানে অংশ নিতে গিয়ে প্রকাশ্যে শারীরিক হেনস্তার শিকার হয়েছেন বলিউড অভিনেত্রী মৌনী রায়। দর্শকসারিতে থাকা কয়েকজন বয়স্ক ব্যক্তির বিরুদ্ধে এই অভিযোগ তুলেছেন তিনি। ঘটনাটি নিয়ে সামাজিক মাধ্যমে ক্ষোভ ও উদ্বেগ প্রকাশ করেছেন অভিনেত্রী।</p>

<p>নিজের নিরাপত্তা ও নারী সম্মানের বিষয়টি সামনে এনে মৌনী রায় জানান, মঞ্চে ওঠার আগেই দুইজন বয়স্ক ব্যক্তি তার কোমরে হাত দিয়ে ছবি তোলার চেষ্টা করেন। তিনি সঙ্গে সঙ্গে এর প্রতিবাদ জানিয়ে হাত সরাতে বললেও পরিস্থিতির কোনো উন্নতি হয়নি। পরে পারফরম্যান্স চলাকালীন সামনের সারিতে বসে থাকা ওই ব্যক্তিরা তাকে লক্ষ্য করে অশালীন মন্তব্য ও অঙ্গভঙ্গি করতে থাকেন।</p>

<p>অভিনেত্রীর অভিযোগ, তিনি যখন তাদের সংযত হতে বলেন, তখন তারা উল্টো মঞ্চের দিকে গোলাপ ফুল ছুড়তে শুরু করেন। পুরো ঘটনার জন্য আয়োজকদের অব্যবস্থাপনাকেই দায়ী করেছেন মৌনী রায়। তিনি জানান, পরিস্থিতি এতটাই অস্বস্তিকর হয়ে উঠেছিল যে মাঝপথে অনুষ্ঠান ছেড়ে চলে যেতে চেয়েছিলেন। তবে পেশাদারিত্বের কারণে শেষ পর্যন্ত পারফরম্যান্স সম্পন্ন করেন তিনি।</p>

<p>ঘটনার পর নিজের অভিজ্ঞতার কথা তুলে ধরে মৌনী রায় বলেন,&ldquo;আমার মতো একজন যদি এমন পরিস্থিতির মুখোমুখি হন, তাহলে সাধারণ বা নতুন মেয়েদের নিরাপত্তা কোথায়?&rdquo;</p>

<p>তিনি আরও বলেন, শিল্পীদের শিল্পের মাধ্যমেই মূল্যায়ন করা উচিত। এ ধরনের অভব্য ও অসম্মানজনক আচরণের বিরুদ্ধে কঠোর পদক্ষেপ নেওয়া জরুরি বলে মন্তব্য করেন তিনি।</p>

<p>ছোট পর্দা থেকে ক্যারিয়ার শুরু করে বলিউডে শক্ত অবস্থান তৈরি করা মৌনী রায়ের এই অভিযোগ সামাজিক যোগাযোগমাধ্যমে ব্যাপক আলোচনার জন্ম দিয়েছে। একই সঙ্গে জনসমাগমপূর্ণ অনুষ্ঠানে নারী নিরাপত্তা ও শিল্পীদের সম্মান রক্ষার বিষয়টি নতুন করে সামনে এনেছে এই ঘটনা।</p>