<p>যুদ্ধবিরতি লঙ্ঘন করে দক্ষিণ লেবাননে ইসরাইলি আগ্রাসন অব্যাহত থাকলেও এবার পাল্টা প্রতিরোধ গড়ে তুলেছে হিজবুল্লাহ। নাবাতিয়েহ অঞ্চলে ইসরাইলের একটি অত্যাধুনিক &lsquo;হার্মিস ৪৫০জেড&rsquo; মডেলের ড্রোন ভূপাতিত করার দাবি করেছে এই সশস্ত্র গোষ্ঠীটি।</p>

<p>বৃহস্পতিবার (৩০ এপ্রিল) ইসরাইলি প্রতিরক্ষা বাহিনী (আইডিএফ) ড্রোনটি হারানোর কথা স্বীকার করে জানিয়েছে, ভূমি থেকে আকাশে নিক্ষেপযোগ্য ক্ষেপণাস্ত্রের মাধ্যমে এটি ধ্বংস করা হয়েছে।</p>

<p>এদিকে, গতকাল বুধবার দক্ষিণ লেবাননে হিজবুল্লাহর পাঁচ যোদ্ধাকে হত্যার দাবি করেছে ইসরাইল। এর আগে গতকালই মাজদাল জউন শহরে ইসরাইলির টানা দুটি হামলায় অন্তত পাঁচজন নিহত হন। এ নিয়ে নিন্দার ঝড় উঠেছে। নিহত ব্যক্তিদের মধ্যে তিনজন উদ্ধারকর্মী ও একজন লেবানিজ সেনাসদস্য রয়েছেন।</p>

<p>চলতি এপ্রিলের মাঝামাঝি ঘোষিত যুদ্ধবিরতি লঙ্ঘন করে ইসরাইল ক্রমাগত দক্ষিণ লেবাননে হামলা চালিয়ে যাচ্ছে। হামলায় এ পর্যন্ত অন্তত ২ হাজার ৫৩৪ জন নিহত ও ৭ হাজার ৮৬৩ জন আহত হয়েছেন।</p>

<p>সূত্র: আল&ndash;জাজিরা</p>