<p>ফরিদপুর সদর উপজেলার আলোচিত তিন হত্যাকাণ্ডের ঘটনায় চাঞ্চল্যকর তথ্য প্রকাশ করেছে পুলিশ।&nbsp;</p>

<p>মঙ্গলবার (২৮ এপ্রিল) এ বিষয়ে দুপুরে ফরিদপুর জেলা পুলিশ সুপার মো. নজরুল ইসলাম এক সংবাদ সম্মেলনের আয়োজন করেন।</p>

<p>সংবাদ সম্মেলনে তিনি বলেন, &ldquo;প্রাপ্তবয়স্ক হওয়ার পরও বিয়ে না দেওয়া এবং দীর্ঘদিনের মানসিক হতাশা থেকেই আকাশ মোল্লা (২৮) এ নৃশংস হত্যাকাণ্ড ঘটিয়েছে।&rdquo;&nbsp;</p>

<p>পুলিশ সুপার আরো জানান, প্রাথমিক জিজ্ঞাসাবাদ ও তদন্তে উঠে এসেছে যে, ব্যক্তিগত জীবনের হতাশা ও মানসিক অস্থিরতার কারণে আকাশ হঠাৎ করেই সহিংস হয়ে ওঠে এবং পরিকল্পনাহীনভাবে এ হামলা চালায়। ঘটনার পেছনে অন্যকোনো কারণ বা সংশ্লিষ্টতা রয়েছে কী না, তা খতিয়ে দেখা হচ্ছে। একই সঙ্গে ভবিষ্যতে এ ধরনের অনাকাঙ্ক্ষিত ঘটনা প্রতিরোধে প্রয়োজনীয় ব্যবস্থা নেওয়ার কথাও জানিয়েছে পুলিশ।</p>

<p>এরআগে, সোমবার (২৬ এপ্রিল) রাতে সদর উপজেলার আলিয়াবাদ ইউনিয়নের গদাধরডাঙ্গী এলাকায় কোদাল দিয়ে এলোপাতাড়ি হামলা চালিয়ে তিনজনকে হত্যা করে আকাশ। নিহতরা হলেন রাহেলা বেগম (৫০), আমেনা বেগম (৭৫) ও কাবুল (৪৫)। একই ঘটনায় রিয়াজ মোল্লা গুরুতর আহত হন।</p>

<p>ঘটনার পরপরই আইনশৃঙ্খলা বাহিনী অভিযান চালিয়ে মঙ্গলবার (২৮ এপ্রিল) ভোরে অভিযুক্ত আকাশকে গ্রেপ্তার করে। বর্তমানে তাকে জিজ্ঞাসাবাদ করা হচ্ছে এবং পরবর্তী আইনগত প্রক্রিয়া চলমান রয়েছে।</p>